Kelab peminat sangkal dakwaan Zul Ariffin sudah kahwin
Oleh NUR EMIRA SAIZALI

29 Disember 2021, 2:37 pm
PETALING JAYA – Jarang sekali berlaku tetapi inilah yang terjadi apabila Kelab Peminat Zul Ariffin (ZAFC) tampil menyangkal dakwaan ramai mengenai hero kegemaran Malaya itu sudah mendirikan rumah tangga dengan seorang selebriti wanita.
Enggan artis kesayangan terus dipandang serong, ZAFC menerusi satu hantaran Instagram memberikan pencerahan bahawa Zul tidak pernah mendirikan rumah tangga dengan mana-mana selebriti wanita seperti yang didakwa ramai.
Difahamkan, penjelasan tersebut dikeluarkan susulan tular beberapa video memaparkan kemesraan antara pelakon Bidadari Kiriman Tuhan itu dengan aktres cantik, Ruhainies sehingga ada yang beranggapan mereka sudah berkahwin secara senyap-senyap.
TANGKAP layar kenyataan rasmi ZAFC mengenai dakwaan Zul telah berkahwin.
“Seperti mana yang ramai tahu, kami di ZAFC jarang bersuara mengenai sebarang gosip yang bertebaran tetapi tidak kali ini. Kami sedar ada beberapa berita hangat tentang Zul yang melibatkan beberapa buah video yang telah dimuatnaik oleh sesetengah pihak.
“Ingin kami jelaskan, bahawa Zul masih lagi bujang dan belum bernikah dengan sesiapa,” katanya sekali gus ingin membersihkan nama pemilik trofi Pelakon Lelaki Terbaik Festival Filem Malaysia ke-31 itu.
Tidak mahu Zul terus dihujani dengan gosip tersebut, ZAFC turut memohon orang ramai berhenti daripada terus menyebarkan cerita yang tidak benar.

“Beliau berkawan dengan ramai pihak dan kami amat berharap agar pihak di luar sana berhenti menguar-uarkan cerita termasuklah gosip murahan hanya untuk meraih perhatian.
“Kami sarankan agar anda gunakan masa dan kuasa media anda untuk perkara yang lebih bermanfaat. Selain itu, kami juga tidak sempurna dan begitu juga Zul.
“ZAFC juga tiada niat untuk memalukan sesiapa tetapi marilah sama-sama jadikan medan media ini sebagai wadah untuk saling mendukung antara satu sama lain,” jelasnya lagi.
Minggu lalu, nama Zul hangat diperkatakan dalam media sosial selepas tular video mesranya dan saling berpelukan bersama Ruhainies.
Kosmo! pada 23 Disember lalu turut menjelaskan bahawa hubungannya dengan Zul hanya teman rapat. – K! ONLINE


Rakan kongsi logistik lebih tangkas bawa perubahan positif kepada perniagaan
29 Disember 2021, 1:45 pm
EKONOMI kini sudah dibuka sepenuhnya dan banyak perniagaan telah mula beroperasi semula.
Tahun baru yang akan datang adalah seruan jelas bagi peniaga untuk memulihkan perniagaan mereka daripada jualan yang perlahan sepanjang tempoh pandemik.
Justeru, model operasi yang mampan amat diperlukan oleh setiap syarikat untuk menghadapi segala kemungkinan, terutamanya bagi memenuhi permintaan yang meningkat semasa musim puncak.
Ketua Pegawai Eksekutif Kairos Agriculture, Ezra Tan, 34, berkata, pihaknya akan menumpukan perhatian kepada dua faktor bagi menangani isu-isu operasi seperti sekatan dalam bekalan, pergerakan buruh, keperluan pekerja, pelanggan dan pembekal.
Katanya, isu-isu ini berkait rapat dengan menyediakan bekalan yang cepat, segar dan sempurna kepada pelanggan.
“Pertama, kami akan menggunakan teknologi pertanian 4.0 dalam operasi dan pengurusan perladangan untuk menambah baik keseluruhan ekosistem operasi. Kami akan banyak bergantung kepada Internet of Things (IOT), Big Data, AI dan dron untuk memacu kemajuan kami.

“Teknologi-teknologi ini akan dapat meningkatkan keselamatan makanan dan menghasilkan produk berkualiti mengikut permintaan pasaran.
“Kedua, bagi memastikan keseluruhan ekosistem berfungsi dengan baik, salah satu saluran yang perlu diberi tumpuan ialah kerjasama dengan syarikat logistik strategik seperti Lalamove supaya keseluruhan rantaian bekalan dapat berfungsi dengan baik,” katanya ketika dihubungi Kosmo!, baru-baru ini.

Kairos Agriculture, merupakan sebuah perusahaan sosial yang menguruskan Ladang Vanila Pintar Pertama di Malaysia. Syarikat pertanian ini telah mengambil langkah-langkah yang sewajarnya untuk transformasi ke arah model perniagaan yang lebih mampan.
Entiti dalam rantaian bekalan termasuklah pengeluar, vendor, gudang, syarikat pengangkutan, pusat pengedaran dan peruncit.
Ezra berkata, adalah sukar untuk menyelaraskan semua entiti dengan baik. Pihaknya juga mempunyai pengalaman bekerjasama dengan beberapa perkhidmatan kurier dalam rantaian bekalan untuk penghantaran produk ladang ke seluruh Semenanjung Malaysia.
“Sebelum ini, kami mengalami insiden kerosakan dengan pembungkusan dan kandungan produk sehingga menyebabkan pelanggan menolak produk kami. Oleh itu, mereka terpaksa menunggu satu lagi pusingan penggantian produk.
“Masalah kami tidak berhenti setakat itu. Ada saja masalah dengan penghantaran untuk menggantikan produk yang rosak sehingga memaksa pasukan pemasaran kami berhenti menerima pesanan yang akan datang untuk mengelakkan lebih banyak kerugian kepada syarikat,” katanya.
Rentetan isu berkenaan, Kairos Agriculture mengambil langkah segera untuk mengurangkan risiko dengan mengehadkan pesanan ke kawasan Pulau Pinang sahaja.
Selain itu, mereka mula mencari pilihan yang lebih baik untuk perkhidmatan kurier yang mampu membuat penghantaran B2C atau penghantaran dari perniagaan kepada pelanggan.
Ezra berkata, kerjasama dengan Lalamove memberikan pihaknya penyelesaian yang lebih mudah untuk beberapa isu rantaian bekalan. Malah, mereka berjaya meningkatkan kecekapan operasi dengan penjimatan sekitar RM30,000.
“Lalamove boleh mengambil hasil tuaian dari ladang kami yang terletak di kawasan luar bandar menggunakan pelbagai jenis kenderaan. Aplikasi dan laman web Lalamove juga sangat mudah digunakan untuk membuat pesanan penghantaran.
“Mereka juga mempunyai bahagian perkhidmatan pelanggan yang mengendalikan aduan dengan baik. Secara keseluruhannya, Lalamove memainkan peranan yang penting untuk memastikan produk-produk kami dapat dihantar segera kepada pelanggan dalam keadaan yang segar selepas dituai,” katanya.
Gembira dengan perkhidmatan Lalamove, Ezra menyifatkan syarikat kurier berkenaan berjaya melatih wakil perkhidmatan pelanggan dan penghantar mereka untuk sentiasa memberikan yang terbaik dalam apa jua keadaan.

“Kini, kami boleh menerima pesanan dari mana-mana kawasan selain Pulau Pinang. Kami berpuas hati dengan Lalamove yang berupaya menghantar produk kami seperti Space Garden ke seluruh Semenanjung Malaysia pada hari yang sama.
“Kami juga boleh berhubung dengan penghantar pada bila-bila masa untuk mendapatkan kemas kini atau laporan terkini.
“Tambahan pula, bahagian perkhidmatan pelanggan mereka sentiasa memberikan kerjasama untuk membuat susulan jika terdapat sebarang isu ketika penghantaran.
“Sistem ini memberikan kami kebebasan untuk menumpukan perhatian kami kepada operasi ladang dan urusan-urusan perniagaan yang lain tanpa perlu risau mengenai status penghantaran produk ke pelanggan,” katanya.
Susulan dari pengalaman positif Kairos Agriculture dengan Lalamove, Ezra menggalakkan perniaga-perniaga lain untuk turut memilih Lalamove sebagai rakan penghantaran supaya mereka juga dapat memanfaatkan perkhidmatan penghantaran Lalamove yang pantas, mudah dan dipercayai.
Lalamove kini beroperasi di lebih 30 pasaran seluruh Asia dan Amerika Latin.
Ia memasuki pasaran Malaysia pada 2018 dan kini perkhidmatannya merangkumi Kuala Lumpur, Pulau Pinang dan Johor.
Lalamove menyediakan penghantaran pantas untuk menghantar barang kecil dan besar menggunakan pelbagai jenis kenderaan seperti motosikal, kereta, kenderaan pacuan empat roda, lori (10 kaki hingga 17 kaki) dan van (7 kaki hingga 9 kaki).

Lalamove juga dikenali sebagai jenama perkhidmatan penghantaran ‘on-demand’ yang sesuai untuk pelbagai jenis perniagaan.
Bagi peniaga yang ingin meningkatkan kecekapan perniagaan menerusi perkhidmatan Lalamove, layari laman sesawang Lalamove atau muat turun aplikasi mereka di Google play store atau Apple app store.


Lagu Faizal Tahir dinyanyikan artis popular China, Hong Kong
Oleh HANISAH SELAMAT

29 Disember 2021, 2:43 pm
PETALING JAYA – Penyanyi dan komposer, Faizal Tahir teruja apabila lagu ciptaannya, X Missing You diadaptasi dalam versi Mandarin nyanyian artis terkenal China dan Hong Kong, G.E.M yang diberi judul I’ll Be Missing You.
Kolaborasi antara kedua pihak iaitu Faithful Publishing selaku penerbit dengan pihak G.E.M membuktikan lagu nyanyian asal Faizal bersama Dayang Nurfaizah, Tuju dan Yonnyboii punya kualiti tersendiri.
Menurut Faizal yang menghasilkan lagu itu bersama Ja’a, Mage, Mike Chan, Tuju dan Yonnyboii, mereka tidak pernah menjangkakan karya tersebut diadaptasi dan dinyanyikan bintang antarabangsa.
“Alhamdulillah, sebagai seorang komposer dan penerbit sudah semestinya kita mahu pendengar menerima lagu kita dengan baik. Tapi untuk dinyanyikan oleh penyanyi dari luar negara bukan sesuatu yang saya jangkakan.
“Jadi sudah semestinya saya menerima dengan baik dan teruja dengan tawaran ini dari mulan ia dimaklumkan. Lebih-lebih lagi jika ia mampu membuka pintu dan ruang untuk pengkarya tempatan seperti saya berkongsi idea serta bekerjasama dengan artis luar.
“Sekaligus secara tidak langsung dapat menaikkan peluang komposer atau penerbit lain di Malaysia untuk turut melakukan sedemikian,” katanya.

Berkongsi mengenai keunikan lagu X Missing U sehingga berjaya dibawa ke pasaran antarabangsa, Faizal berkata ia terletak pada gabungan empat vokal dan karakter yang berbeza dalam mempersembahkan lagu ini.
“Melalui nyanyian Dayang Nurfaizah, Yonnyboi, Tuju dan saya sendiri, bagi saya ini adalah kekuatan dan keunikan lagu ini. Setiap penyanyi membawa karakter tersendiri yang sangat unik dengan penyampaian terbaik.
“Saya berpendapat itulah yang menjadi daya penarik perhatian terhadap dendangan ini sehingga ada artis luar yang berminat untuk menyanyikannya,” katanya lagi.
Sementara itu, kerjasama kedua-dua pihak ini dilihat sebagai pembuka jalan untuk Faithful Publishing meningkatkan eksport lagu ke luar negara seterusnya memperkenalkan lagi kekuatan dan ciptaan lagu anak seni tanah air.
Pengarah Penerbitan Faithful Publishing, Karim Karam berkata, adaptasi lagu X Missing You kepada I’ll Be Missing You nyanyian G.E.M adalah satu pencapaian serta penghargaan buat pencipta tempatan.
“Proses rundingan ini mengambil masa lima bulan. Apabila ia berhasil, perkara ini dilihat mampu meningkatkan nilai eksport lagu tempatan ke peringkat antarabangsa.
“Ini adalah langkah kecil yang pertama dalam usaha Faithful Publishing untuk meningkatkan eksport lagu tempatan ke pasaran antarabangsa.
“Dalam dunia digital hari ini, pencipta lagu dan syarikat penerbitan harus mempunyai pandangan yang lebih luas dan karya ciptaan mereka mampu untuk bersaing di peringkat global,” katanya.
I’ll Be Missing You nyanyian G.E.M yang baharu saja dilancarkan sudah berada pada kedudukan ke-tiga lagu baharu di China, tersenarai dalam playlist Music 163 China yang mempunyai 2.4 billion strim dan berada di kedudukan #3 carta trending YouTube di Taiwan dan #18 di Hong Kong.
G.E.M atau nama sebenarnya Gloria Tang Tsz-kei adalah menjadi artis wanita paling laris di China dan Hong Kong selain penyanyi Mandopop wanita pertama yang mencapai 100 juta tontonan di YouTube dengan tiga video muzik .
Penyanyi inj juga menjadi satu-satunya bintang pop China dalam senarai BBC 100 Women dan Forbes 30 under 30. – K! ONLINE


Pakar ramal kehidupan kembali normal April depan
Oleh KOSMO!

29 Disember 2021, 2:00 pm
LONDON – Seorang pakar kesihatan terkemuka meramalkan manusia akan kembali menjalani kehidupan normal pada April tahun depan selepas virus Covid-19 semakin lemah dan sekadar menjadi ‘satu lagi punca selesema biasa’, lapor akhbar Daily Star semalam.
Profesor perubatan di Universiti East Anglia, Profesor Paul Hunter membuat ramalan mengejutkan itu susulan berita yang menyatakan bahawa tiada sekatan baharu akan berkuat kuasa di Britain sebelum sambutan Tahun Baharu. Selain itu, tiada sekatan berkemungkinan dilaksanakan selepas itu.
Menurut Hunter, meskipun Covid-19 tidak akan lenyap, ia akan menjadi satu virus yang tidak menimbulkan kebimbangan menjelang April 2022, selain menambah bahawa Covid-19 akan menjadi satu demam biasa.
“Ia adalah penyakit yang tidak akan lenyap dan jangkitan juga tidak akan hilang biarpun kes jangkitan teruk akan berkurang.
“Lambat laun, kita perlu membiarkan individu yang dijangkiti Covid-19 menjalani kehidupan normal seperti yang mereka lakukan ketika mengalami selsema.
“Oleh itu, untuk satu tempoh, kita perlu lebih ‘terbuka’ (melonggarkan sekatan Covid-19),” katanya dalam satu wawancara dengan Badan Penyiaran Britain (BBC).

Walaupun Omicron jauh lebih menular daripada Delta, varian itu adalah lebih ringan dengan risiko kemasukan ke hospital antara 50 hingga 70 peratus lebih rendah berbanding Delta.
Setakat ini, Omicron kurang memberi kesan kepada sistem kesihatan. – AGENSI


Tidak perlu ‘check-out’, MySejahtera perkenal MySJ trace
Oleh KOSMO!

29 Disember 2021, 2:36 pm
PETALING JAYA- Orang ramai tidak lagi perlu menggunakan ciri daftar keluar yang terdapat di MySejahtera selepas Kementerian Kesihatan (KKM) memperkenalkan ciri baharu MySJ Trace pada aplikasi berkenaan.
Menteri Kesihatan, Khairy Jamaluddin Abu Bakar berkata, MySejahtera kini dilengkapi ciri baharu iaitu MySJ Trace bagi membolehkan pengesanan kontak rapat dibuat secara lebih sistematik.
Katanya, MySJ Trace menggunakan sistem Bluetooth akan memberi maklumat secara langsung bilangan interaksi dengan pengguna lain yang turut mengaktifkan ciri baharu berkenaan.
“Jika anda disahkan positif, anda boleh hantar data interaksi kepada KKM untuk proses pengesanan kontak dibuat. Semua data interaksi adalah tidak didedahkan,” katanya dalam satu ciapan di Twitter baru-baru ini.
Menurutnya, masyarakat digalakkan menggunakan ciri baharu itu apabila berada di lokasi awam khususnya di kawasan tertutup.
Pada masa sama, Khairy turut memaklumkan ciri mendaftar keluar yang terdapat dalam aplikasi MySejahtera tidak lagi digunakan. -K! ONLINE


Wanita pandu Alza secara berbahaya ditahan
Oleh FITRI HAZIM

29 Disember 2021, 2:31 pm
PETALING JAYA- Seorang wanita yang memandu sebuah kereta jenis Perodua Alza dalam keadaan berbahaya ketika membawa tiga orang kanak-kanak berjaya di tahan di sebuah rumah di Kajang dekat sini semalam.
Jabatan Siasatan dan Penguatkuasaan Trafik (JSPT) Bukit Aman dalam satu kenyataan berkata, tiga orang kanak-kanak yang turut berada di dalam keadaan itu merupakan anak saudara wanita berkenaan dan mereka tinggal di Klang.
“Kejadian berlaku semasa wanita tersebut memandu di Jalan Reko, Kajang pada 25 Disember yang lalu,” katanya.
Tambahnya, sisatan awal mengesahkan wanita tersebut yang memandu kereta Alza seperti di dalam video yang menjadi tular ketika ini dan telah dibawa ke Balai Trafik Ibu Pejabat Polis Daerah (IPD) Kajang untuk tindakan selanjutnya.
“Wanita itu ditahan dan dibawa ke IPD Kajang untuk tindakan selanjutnya di mana siasatan dijalankan di bawah Seksyen 336 Kanun Keseksaan (Akta 574).
“Selain itu, siasatan juga melibatkan perbuatan yang membahayakan nyawa atau keselamatan orang lain dan Seksyen 31(1) Akta Kanak-kanak 2001- Penganiayaan, pengabaian ke atas kanak-kanak,” jelasnya.

Sementara itu, pihak JSPT turut mengucapkan penghargaan kepada orang ramai yang menyalurkan maklumat seperti kejadian ini sehingga menjadi tular agar tindakan undang-undang boleh diambil kepada mereka yang melanggar peraturan dan undang-undang di jalan raya.-K!ONLINE


Amaran fenomena ‘Icemageddon’ di Alaska susulan suhu ekstrem
Oleh KOSMO!

30 Disember 2021, 8:00 pm
JUNEAU, ALASKA – Negeri paling sejuk di Amerika Syarikat, Alaska, merekodkan suhu paling panas pada Ahad lalu, lapor Badan Penyiar Britain (BBC) semalam.
Suhu di pulau Kodiak melonjak ke rekod 19.4 darjah Celsius Ahad lalu, 7 darjah Celsius lebih panas daripada paras tertinggi di negeri itu sebelum ini.
Bagaimanapun, suhu di beberapa kawasan lain di Alaska telah menjunam kepada paras terendah.
Susulan cuaca ekstrem, pihak berkuasa mengeluarkan amaran fenomena ‘Icemageddon’, ekoran hujan lebat dan salji yang telah meninggalkan ais sekeras simen melitupi jalan raya.
“Ais amat sukar untuk dikeluarkan apabila ia telah melekat pada permukaan jalan.
“Walaupun suhu udara panas, jalan raya berada pada suhu di bawah sifar yang menyebabkan ais melekat di permukaan,” ciap Jabatan Pengangkutan dan Kemudahan Awam menerusi akaun Twitter.

Sementara itu, pakar berkata, udara panas yang bertiup dari Hawaii telah menjadikan udara Alaska yang kebiasaannya sejuk dan kering pada bulan Disember lebih lembap.
Ia bermakna, hujan lebat dan ribut salji berkemungkinan besar berlaku di kawasan pedalaman, jauh dari kawasan pantai.
Dalam pada itu, seorang saintis iklim, Rick Thoman berkata, ais itu berkemungkinan akan terus melekat pada jalan sehingga sekurang-kurangya Mac atau April depan. – AGENSI


442 mangsa banjir disahkan positif Covid-19
Oleh SITI A'ISYAH SUKAIMI

30 Disember 2021, 9:17 pm
PUTRAJAYA – Sebanyak 442 kes positif Covid-19 dikesan dalam kalangan mangsa banjir yang direkodkan setakat pukul 3 petang, hari ini.
Ketua Pengarah Kesihatan, Tan Sri Dr. Noor Hisham Abdullah berkata, bagaimanapun tiada pertambahan kluster baharu yang dilaporkan dalam kalangan mangsa banjir di Pusat Perpindahan Sementara (PPS).
“Dalam masa sama, sebanyak 71 kes penyakit berjangkit dilaporkan dalam kalangan mangsa banjir hari ini.
“Ia melibatkan jangkitan saluran pernafasan akut (semasa 26 kes/kumulatif 1,182 kes), penyakit kulit (semasa 30 kes/kumulatif 522 kes), acute gastroenteritis (semasa 13 kes/kumulatif 238 kes) dan penyakit tangan, kaki dan mulut (semasa dua kes/kumulatif enam kes),” katanya dalam satu kenyataan di sini hari ini.
Tambah beliau, sehingga kini sebanyak 61 PPS masih beroperasi iaitu Kelantan (10), Pahang (43), Selangor (tujuh) dan Negeri Sembilan (satu), manakala jumlah mangsa terjejas banjir seramai 6,348 orang. -K!ONLINE


Empat lelaki leka rebus daun ketum dicekup
Oleh ROHANA MOHD. NAWI

30 Disember 2021, 8:59 pm
KOTA BHARU – Empat lelaki dicekup semasa sedang leka merebus daun ketum dalam serbuan di sebuah rumah di Kampung Padang Bongor, di sini semalam.
Dalam serbuan kira-kira pukul pukul 7.45 petang itu, empat lelaki berusia 20 hingga 28 tahun dipercayai merebus daun ketum untuk dijual kepada pelanggan mereka.
Ketua Polis Daerah Kota Bharu, Asisten Komisioner Abdul Rahim Daud berkata, polis turut merampas pelbagai peralatan yang digunakan untuk pengedaran air ketum termasuk dua periuk besar yang digunakan untuk merebus bahan tersebut.
Menurutnya, pemeriksaan di dalam rumah itu turut menemui empat bungkusan plastik hitam yang mengandungi daun ketum.
“Ujian saringan air kencing mendapati salah seorang daripada suspek positif dadah jenis methamphetamine.
“Berdasarkan semakan, dua daripada suspek mempunyai dua rekod jenayah lampau berkaitan kes dadah serta jenayah dan kes disiasat mengikut Seksyen 30(3) Akta Racun 1952,” ujarnya. -K! ONLINE


Banjir: Terperangkap lebih enam jam dalam ladang sawit
Oleh NIK NUR IZZATUL HAZWANI NIK ADNAN

30 Disember 2021, 11:24 pm
KEMAMAN – Seorang pekerja ladang berdepan detik cemas apabila terperangkap dalam banjir sewaktu sedang bekerja di Ladang RISDA Cherul di sini hari ini.
Mangsa, Adam Haqimi Aqil Alias, 21, terperangkap di kawasan ladang tersebut yang dinaiki air selama lebih enam jam, sebelum diselamatkan pasukan bomba pada pukul 4.40 petang.
Ketua Balai Bomba dan Penyelamat Cheneh, Mohamad Hanif Che Khalid berkata, pihaknya menerima panggilan kecemasan daripada mangsa pada pukul 2 petang dan seramai 14 anggota bomba serta polis bergegas ke kawasan ladang kelapa sawit itu untuk menyelamatkan mangsa.
“Mangsa dikatakan masuk ke ladang berkenaan pada awal pagi untuk bekerja. Waktu itu jalan masih boleh dilalui sebelum mula ditenggelami banjir pada pukul 10 pagi.
“Dia panik kerana tiada jalan untuk keluar dari ladang itu. Operasi mencari dan menyelamat dilakukan dengan menggunakan dua buah bot,” katanya di sini hari ini.
Mohamad Hanif berkata, pasukan penyelamat terpaksa mengambil masa lebih dua jam untuk menyelamatkan mangsa berikutan kawasan ladang yang jauh iaitu kira-kira 40 kilometer dari jalan besar.

Tambah beliau, operasi itu sukar dan mencabar kerana kebanyakan lokasi di ladang berkenaan telah dinaiki banjir dan mangsa berjaya dibawa keluar pada pukul 4.40 petang. – K! ONLINE


Sambutan tahun baharu dibatalkan
Oleh LUQMAN RIDHWAN MOHAMED NOR

30 Disember 2021, 10:14 pm
PUTRAJAYA – Perdana Menteri, Datuk Seri Ismail Sabri Yaakob memutuskan untuk membatalkan sambutan tahun baharu dan menggantikannya dengan solat hajat dan doa selamat.
Menurut beliau, ia sebagai tanda menghormati dan bersimpati dengan mangsa banjir yang melanda beberapa negeri.
Beliau turut meminta Menteri di Jabatan Perdana Menteri (Hal Ehwal Agama), Jabatan Kemajuan Islam Malaysia (Jakim) dan Yayasan Dakwah Islamiah Malaysia (Yadim) untuk menganjurkan Solat Hajat dan Malaysia Berzikir Ambang 2022 di Masjid Putra, Putrajaya esok.
“Dengan itu, saya mengajak Keluarga Malaysia untuk solat Maghrib berjemaah, solat hajat dan doa selamat di Masjid Putra, Putrajaya pada malam esok.
Yadim mengajak orang ramai membuat solat hajat.
“Bagi mereka yang tidak berpeluang hadir, boleh mengikuti siaran secara langsung di Radio Televisyen Malaysia (RTM) dan TV Al-Hijrah,” menurut ciapannya di Twitter hari ini.
Pasa masa sama, Ismail Sabri menyarankan supaya masjid-masjid di seluruh negara terutamanya masjid negeri untuk menganjurkan majlis yang sama.

Beliau berkata, Keluarga Malaysia yang bukan beragama Islam pula boleh melakukan sembahyang mengikut kepercayaan dan agama masing-masing.
“Semoga usaha kita semua mendapat keberkatan dan Malaysia akan menjadi lebih baik daripada tahun-tahun sebelum ini, ” katanya. – K! ONLINE


Banjir: Dron bomba pantau lokasi terjejas
Oleh ROSALWANI CHE SOH

30 Disember 2021, 11:30 pm
JELI – Unit Udara Jabatan Bomba dan Penyelamat Malaysia (JBPM) menggunakan dron untuk membantu memantau keadaan banjir semasa di seluruh negara ketika ini.
Pengarah Bahagian Unit Udara JBPM, Penolong Kanan Pesuruhjaya, Nazili Mahmood berkata, penggunaan dron amat penting dalam membuat jangkauan dan menilai tahap risiko yang berlaku di kawasan terjejas banjir.
Bagi tujuan itu, katanya, enam anggota dan pegawai bertanggungjawab untuk menguruskan dron di setiap negeri dengan bantuan 10 kakitangan di ibu pejabat yang terlatih dalam penggunaan alat berkenaan.
“Penggunaan teknologi ini diperlukan untuk membuat tinjauan banjir secara menyeluruh malah ia turut dapat menganggarkan keadaan air pasang dan surut.
“Dron juga dapat merakam gambar sebagai maklumat awal kepada masyarakat sekali gus digunakan bagi membantu mereka yang memerlukan bantuan,” katanya selepas membuat tinjauan dan menyampaikan bantuan kepada penduduk terjejas banjir di Kampung Legeh di sini hari ini.
Hadir sama, Pengarah JBPM Kelantan, Zainal Madasin.

Menurut Nazili, dron sudah digunakan di Lembah Klang dan Pahang yang terjejas banjir pada minggu lalu sekali gus ia banyak membantu aspek menyelamatkan mangsa selain menghantar bekalan makanan. -K! ONLINE


Rusia wajibkan pemeriksaan kesihatan terhadap pelawat jangka panjang
Oleh KOSMO!

30 Disember 2021, 9:00 pm
MOSCOW – Rusia menguatkuasakan satu undang-undang baharu untuk warga asing dan pelawat jangka panjang, di mana mereka dikehendaki memberikan cap jari dan melakukan pemeriksaan kesihatan secara kerap, lapor Badan Penyiar Britain (BBC) kelmarin.
Di bawah undang-undang tersebut, individu yang tinggal di Rusia melebihi 90 hari akan diperiksa bagi sebarang penyakit seksual berjangkit, tuberkulosis dan penggunaan dadah.
Di bawah undang-undang yang ditandatangani pada musim panas oleh Presiden Vladimir Putin itu, warga asing yang tinggal selama lebih tiga bulan perlu memberikan cap jari mereka dengan notis segera.
Bahkan, mulai 1 Mac depan, mereka juga perlu diperiksa untuk ujian HIV dan Aids, batuk kering, kusta dan sifilis.
Selain itu, warga asing di Rusia juga akan diperiksa sama ada mereka ada terlibat dengan pengambilan dadah narkotik atau psikotropik dan bahan psikoaktif baru yang berpotensi berbahaya.
Diplomat atau ahli organisasi antarabangsa dan keluarga mereka bagaimanapun dikecualikan daripada undang-undang tersebut, termasuk kanak-kanak di bawah enam tahun serta warga Belarusia.

Susulan pelaksanaan undang-undang baharu itu, beberapa pertubuhan perniagaan termasuk dewan perniagaan Jerman-Rusia di luar negara telah membuat bantahan.
Duta Amerika Syarikat ke Rusia, Jason Rebholz pada awal bulan ini berkata, undang-undang itu bersifat ‘xenophobic’ dan menyukarkan lagi warga asing untuk tinggal di Rusia.
Dalam pada itu, Kementerian Kesihatan Rusia berkata, ia sedang bersedia untuk membuat penjelasan memandangkan terdapat banyak kebimbangan yang timbul selepas mentafsir undang-undang itu. – AGENSI


Banjir: Terengganu meningkat 388 orang
Oleh MOHD AZLI ADLAN

30 Disember 2021, 10:18 pm
DUNGUN – Mangsa banjir di daerah ini terus meningkat kepada 388 orang daripada 114 keluarga.
Ketua Sekretariat Jawatankuasa Pengurusan Bencana Terengganu, Mohd. Rosman Abdullah berkata, banjir yang melanda Kampung Pasir Raja, Hulu Dungun sebelum ini telah merebak ke Kampung Shukor yang terletak bersebelahan.
“Sebuah lagi pusat pemindahan sementara (PPS) iaitu Dewan Orang Ramai Kampung Shukor telah dibuka pada pukul 6.30 petang tadi.
“Setakat ini, seramai 225 mangsa daripada 60 keluarga telah ditempatkan di PPS berkenaan,” katanya di sini hari ini.
Mohd. Rosman berkata, PPS Dewan Orang Ramai Kampung Pasir Raja yang beroperasi lebih awal kini menempatkan 153 mangsa daripada 54 keluarga.
Dalam perkembangan sama, beliau memberitahu, tiga lembangan sungai di Terengganu berada pada paras bahaya.

“Selain Sungai Dungun berhampiran Kampung Pasir Raja, dua lembangan lain yang mengalami kenaikan paras air mendadak ialah Sungai Telemong berhampiran Kuala Ping, Hulu Terengganu dan Sungai Besut berhampiran Jambatan Keruak,” katanya. – K! ONLINE


Selepas suami, Datin Shahida pula positif Covid-19
Oleh HAYATI KARIM

30 Disember 2021, 10:30 pm
PETALING JAYA – Selepas suaminya, usahawan terkenal Datuk Aliff Syukri positif Covid-19, kini isterinya, Datin Shahida pula disahkan positif virus berkenaan.
Shahida atau nama sebenarnya Nur Shahida Mohd. Rashid berkongsi berita duka tersebut menerusi Instagramnya sebentar tadi.
“Ramai menanti. Baru dapat keputusan petang ini, kontak rapatkan, saya pun positif juga.
“Alhamdulillah anak-anak semua sihat. Doakan saya cepat sembuh,” tulis Shahida yang menjalani kuarantin kendiri di rumah.
Dalam pada itu, Shahida turut memuat naik surat rasmi dari klinik yang mengesahkan dia positif Covid-19. Malah terdapat pengikutnya menjelaskan kesan virus atau CT value yang dimiliki oleh Shahida adalah rendah bermakna jangkitannya masih baharu dan mampu menjangkiti orang lain.
Terdahulu suaminya, Aliff Syukri telah diselar ibunya sendiri Bonda Rozita Ibrahim apabila membuat naik hantaran meraih simpati orang ramai selepas dirawat di hospital kerana positif Covid-19 tahap tiga.

Menurut Rozita, anaknya memang sakit sejak pulang dari percutian bersama keluarga di Turki baru-baru ini dan dirawat di hospital, bagaimanapun kini Aliff berada dalam keadaan yang sihat.
Rentetan daripada hantaran ibunya itu, ramai menyangka Aliff sengaja membuat gimik sehingga memaksanya membuat penjelasan lanjut mengenai perkara tersebut.
“Sebenarnya saya telah dimasukkan ke hospital empat sehingga lima yang lepas dan sekarang masih di wad hospital di Damansara, Selangor.
“Bukan sekadar gimik ya, memang saya tak nak beritahu sesiapa waktu saya tengah lemah sangat, kini sudah beransur pulih barulah saya muat naik video tersebut,” kata Aliff yang dirawat di sebuah hospital swasta di Damansara, Selangor. – K! ONLINE


Mayat lelaki lemas dicelah akar pokok
Oleh YATIMIN ABDULLAH

30 Disember 2021, 8:54 pm
PASIR MAS – Mayat seorang lelaki ditemui dicelah akar pokok selepas bot yang dinaikinya terbalik di Sungai Lubok Jong, Kampung Serongga di sini hari ini.
Mangsa, Mohd. Razi Jaafar, 40, ditemui anggota Pasukan Penyelamat Di Air (PPDA) Jabatan Bomba dan Penyelamat Malaysia (JBPM) Kelantan kira-kira pukul 5.30 petang.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, pihaknya menerima panggilan kecemasan berhubung kejadian itu pada pukul 3.20 petang oleh abang mangsa yang dikenali sebagai Aziz.
Menurutnya, melalui panggilan itu, lelaki berkenaan memaklumkan bahawa adiknya lemas selepas perahu yang dinaikinya di sungai berkenaan terbalik.
“Anggota PPDA telah menjalankan operasi mencari dan menyelamat sebelum menemui mangsa dicelah akar pokok berhampiran tebing sungai kira-kira pukul 5.30 petang.
“Mayat dihantar ke Hospital Pasir Mas di sini untuk dibedah siasat,” katanya dalam satu kenyataan di sini hari ini. -K! ONLINE


Banjir: 120 sukarelawan JPM kerah keringat
Oleh LUQMAN RIDHWAN MOHAMED NOR

30 Disember 2021, 7:05 pm
PUTRAJAYA – Seramai 120 sukarelawan Jabatan Perdana Menteri (JPM) berlepas ke tiga kawasan angkat JPM yang terjejas banjir bagi misi bantuan pembersihan pasca banjir.
Tiga kawasan angkat JPM tersebut ialah Bentong, Pahang dan Kuala Selangor serta Petaling, Selangor.
Menurut JPM dalam satu kenyataan, sesi pelepasan konvoi yang terdiri daripada tiga buah bas tersebut disempurnakan oleh Timbalan Ketua Setiausaha Kanan, JPM, Datuk Jamil Rakon.
“Pasukan sukarelawan JPM ini akan bergerak setiap hari ke kawasan-kawasan ditetapkan dalam usaha membantu penduduk terjejas bencana itu khususnya dalam aktiviti pembersihan pasca banjir.
“Setiap kawasan melibatkan kumpulan 40 orang sukarelawan. Mereka turun ke Kg. Asahan, Kuala Selangor selain 40 lagi sukarelawan ke Taman Makmur Jaya dan Taman Sri Makmur, Bentong, Pahang bagi membantu membersihkan kediaman penduduk,” katanya di sini hari ini. – K! ONLINE


Nor Azman GCEO baharu Takaful Malaysia
Oleh MUHAMMAD IKHWAN IDERIS

30 Disember 2021, 6:34 pm
PETALING JAYA – Syarikat Takaful Malaysia Keluarga Berhad (Takaful Malaysia) mengumumkan persaraan Datuk Seri Mohamed Hassan Kamil selaku Ketua Pegawai Eksekutif Kumpulan (GCEO) pada 31 Disember 2021 selepas menerajuinya sejak 2007.
Pada masa sama, Nor Azman Zainal diumumkan sebagai GCEO baharu berkuatkuasa 1 Januari 2022.
Pengerusi Takaful Malaysia, Datuk Mohammed Hussein berkata, bagi pihak Lembaga Pengarah, Badan Penasihat Syariah dan kakitangan, saya ingin mengucapkan ribuan terima kasih kepada Mohamed Hassan atas kepimpinan dan sumbangan besar beliau.
“Kami juga berbesar hati mengalu-alukan kehadiran Nor Azman sebagai GCEO baharu dengan pengalaman luas dari kedua-dua latar belakang industri aktuari dan insurans yang kami percaya bakal memainkan peranan penting dalam mengendalikan Takaful Malaysia,” katanya dalam satu kenyataan.
Nor Azman
Nor Azman berkelulusan Ijazah Sarjana Muda Sains (Kepujian) dalam Sains Aktuari dari City University, London.
Beliau tidak asing dalam industri insurans dan takaful serta pernah memegang pelbagai peranan pengurusan kanan sepanjang 24 tahun kerjayanya dalam industri insurans hayat, takaful keluarga dan institusi kewangan multinasional.

“Pelantikan Nor Azman menandakan perjalanan menarik untuk Takaful Malaysia dalam menyelami perubahan transformasi dan Lembaga Pengarah akan bekerjasama dengannya untuk merebut peluang pasaran dan mengembangkan perniagaan kami.
“Wawasan dan perspektif inovatif beliau akan menjadi nilai tambah yang besar kepada pasukan ketika Kumpulan menumpukan perhatian pada pelaksanaan strategi, meneruskan fokus untuk melayani pelanggan dan rakan kongsi perniagaan serta memberi pulangan mampan kepada pemegang saham,” tambah Mohammed Hussein. – K! ONLINE


MOF senaraikan dua kategori dikecualikan cukai FSI
Oleh MOHD. HUSNI MOHD. NOOR

30 Disember 2021, 7:44 pm
PUTRAJAYA – Kerajaan bersetuju untuk mengecualikan cukai ke atas pendapatan yang diterima dari luar negara (FSI) kepada pembayar cukai pemastautin berdasarkan dua kategori dan syarat substantif.
Kementerian Kewangan (MOF) menerusi kenyataan hari ini berkata, bagi kategori syarikat atau perkongsian liabiliti terhad, jenis pendapatan yang dikecualikan cukai adalah pendapatan dividen.
Menurutnya, bagi kategori individu pula, semua jenis pendapatan dikecualikan cukai dan kedua-dua kategori itu tertakluk kepada syarat kelayakan yang akan diperincikan dalam garis panduan Lembaga Hasil Dalam Negeri (LHDN).
“Selain daripada jenis pendapatan bagi dua kategori itu, ia tertakluk kepada pengenaan cukai di Malaysia.
“Pengecualian berkenaan akan berkuat kuasa mulai 1 Januari 2022 hingga 31 Disember 2026,” katanya.
Katanya, bagi kategori pembayar cukai individu, kerajaan memberikan pengecualian kepada semua individu kecuali yang menjalankan perniagaan perkongsian di Malaysia, di mana akan tertakluk kepada cukai bagi pendapatan FSI yang diterima.

Dalam pada itu, MOF juga memaklumkan, kerajaan mengenakan kadar duti setem 0.15 peratus ke atas nota kontrak bagi dagangan saham atau stok dan amaun maksimum duti setem yang dikenakan bagi setiap nota kontrak ini adalah dihadkan sehingga RM1,000. – K! ONLINE


Ketua, ahli Geng Gopi diberkas
Oleh MOHD YUNUS YAKKUB

30 Disember 2021, 6:33 pm
KUALA LANGAT – Empat termasuk ketua penyamun Geng Gopi terpaksa berputih mata apabila tidak sempat berjoli hasil jenayah mereka selepas ditangkap dalam tempoh tujuh jam selepas memecah masuk sebuah rumah di Batu 10, Telok Panglima Garang di sini kelmarin.
Tiga daripada suspek diberkas di sebuah premis kimpalan usang di Seksyen 36, Shah Alam manakala ketua mereka dalam rumahnya di Bukit Kemuning, Klang antara pukul 6 petang hingga 11malam selepas melakukan jenayah pukul 4.30 petang.
Kesemua suspek berusia 30an itu mempunyai rekod jenayah dengan ketua kumpulannya sendiri terdapat 21 rekod.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, pihaknya terlebih dahulu menerima laporan daripada seorang lelaki yang bekerja sebagai pemandu berusia 51 tahun memaklumkan kediamannya dipecah masuk beberapa individu tidak dikenali.
Katanya, antara barangan mangsa yang hilang adalah topi keledar jenis LS2, pasport, kunci kenderaan dan kereta jenis Proton Iswara milik majikan mangsa.
“Bertindak hasil maklumat, polis kemudiannya menyerbu sebuah premis kimpalan paip yang telah lama tidak beroperasi di Shah Alam dengan menahan tiga suspek.

“Hasil serbuan itu menemui semula kunci dan kenderaan mangsa serta merampas sebuah motosikal yang dilaporkan hilang di kawasan Klang,” katanya dalam kenyataan hari ini.
Kata beliau, soal siasat kemudiannya membawa serbuan kedua di sebuah rumah di Bukit Kemuning dengan menangkap ketua geng berkenaan serta pasport milik mangsa.
Ahmad Ridhwan menambah, polis percaya dengan penangkapan Geng Gopi berkenaan berjaya menyelesaikan enam kes pecah rumah dan dua kes curi kenderaan di sekitar Telok Panglima Garang dan Klang. -K!ONLINE


Kejadian tanah runtuh di Selayang
30 Disember 2021, 7:48 pm
SELAYANG – Hujan berterusan selama tiga hari menyebabkan berlaku kejadian tanah runtuh berhampiran Pangsapuri Seri Laman, Taman Industri Bolton, di sini hari ini.
Pengarah Bomba Selangor, Norazam Khamis berkata, pihaknya menerima panggilan daripada salah seorang penduduk di kawasan tersebut sekitar pukul 6.03 petang.
“Sepasukan pegawai dan anggota dari Balai Bomba dan Penyelamat Selayang bersama dua buah jentera telah ditugaskan ke lokasi kejadian.
“Berdasarkan laporan awal, berlaku kejadian tanah runtuh pada hari ini berikutan hujan lebat berterusan selama tiga hari sejak 17 Disember hingga 19 Disember lalu di kawasan tersebut,” katanya dalam kenyataan di sini hari ini.
Katanya, jarak antara kawasan tanah runtuh dan kawasan perumahan tersebut dianggarkan sejauh 400 meter.
“Pemanggil memaklumkan, mereka bimbang sekiranya berlaku runtuhan sekali lagi susulan cuaca mendung di kawasan terbabit yang mampu mengancam nyawa mereka.

“Setakat ini, bomba akan melakukan pemantauan manakala kes ini diserahkan kepada Majlis Perbandaran Selayang untuk tindakan lanjut,” jelasnya.
Norazam turut memberitahu, kejadian terbabit tidak melibatkan kemalangan jiwa dan tiada kerosakan harta benda berlaku. – K! ONLINE.


[VIDEO] Tular polis trafik ‘sambut’ geng motosikal di Pulau Langkawi
Oleh KOSMO!

30 Disember 2021, 7:13 pm
PETALING JAYA – Keseronokan geng motosikal Yamaha RXZ yang dianggap sebagai motosikal kelas atasan bagi menyambut tahun baru di Pulau Langkawi nampaknya tertangguh.
Menerusi video berdurasi tiga minit yang dikongsi di lamn Facebook Yamaha Army memaparkan ratusan penunggang motosikal ditahan polis trafik sebaik sahaja tiba di jeti pulau tersebut.
Difahamkan penunggang-penunggang motosikal itu bergerak secara konvoi dari beberapa buah negeri bagi menyambut tahun baru.
Tinjauan Kosmo! di ruang komen mendapati rata-rata pengguna terkejut dengan operasi itu selain menyifatkan ia wajar dilakukan kerana terlalu ramai penunggang motosikal masuk ke pulau tersebut menjelang tahun baru.
“Dengarnya 600 biji masuk, lagi 600 biji sampai petang ini. Kami penduduk dan team biker Langkawi alu-alukan ketibaan kawan bikers dari negeri naik, cuma ada segelintir yang buat ramai orang sini menyampah. Jalan sini kena banyak hati-hati sebab ramai keluarga bercuti juga,” kata Baderol.
“Motosikal RM50,000 hingga RM100,000, tak ada masalah bayar saman setakat RM1,000,” kata Ahmad Mustakim.

“Nak pergi konvoi itu kalau motosikal cukup sifat polis takkan kacau punya,” kata Pit.
“Ini mesti ada yang report. Mungkin ada yang buat huru-hara yang mendatangkan ketidakselesaan kepada penduduk. Maklumlah dalam ramai-ramai mesti ada yang suka tunjuk kehebatan masing-masing,” kata Zam.
Sehingga kini, video tersebut mendapat lebih 200,000 tontonan dan 1,300 komen. – K! ONLINE


Keputusan VTL udara diketahui sebelum 21 Januari
Oleh KHAIRUL MOHD. ALI

30 Disember 2021, 7:27 pm
JOHOR BAHRU – Keputusan sama ada inisiatif Laluan Perjalanan Lengkap Vaksin (VTL) udara antara Malaysia dan Singapura akan disambung semula atau tidak hanya akan dibuat dalam tempoh 48 jam, sebelum ianya dijadualkan berlangsung semula pada 21 Januari ini.
Menteri Pengangkutan, Datuk Seri Dr. Wee Ka Siong berkata, jika disambut semula pada 21 Januari, jumlah jualan tiket berkemungkinan dikurangkan sehingga 50 peratus daripada jumlah sedia ada.
Katanya, keputusan itu bagaimanapun tertakluk kepada kerajaan Singapura yang akan menilai situasi semasa Covid-19 di republik itu ekoran varian baharu, Omicron.
“Saya ada mengadakan perbincangan dengan Menteri Pengangkutan Singapura pada 21 Disember lalu dimana beliau memaklumkan mengapa pihaknya mengambil keputusan menangguhkan inisiatif berkenaan, bukan ditamatkan.
“Pihaknya kemudian akan membuat penilaian sama ada ia akan disambung semula sepertimana dijadualkan pada 21 Januari atau ditangguh lagi, dan keputusan itu hanya akan dimuktamadkan dalam tempoh 48 jam sebelum tarikh berkenaan,” katanya.
Beliau berkata demikian dalam sidang akhbar yang diadakan selepas mempengerusikan Mesyuarat Jawatankuasa Perhubungan MCA Johor yang diadakan secara hibrid di Ibu Pejabat MCA Johor, di sini hari ini.

Pada 22 Disember lalu, Menteri Kesihatan, Khairy Jamaluddin memberitahu, pihaknya memutuskan untuk menggantung sementara penjualan tiket bas dan penerbangan bagi VTL Malaysia dan Singapura bermula esok hingga 20 Januari 2022. -K! ONLINE


Remaja 15 tahun miliki lima ijazah dalam empat tahun
Oleh KOSMO!

30 Disember 2021, 6:30 pm
SACRAMENTO, CALIFORNIA – Seorang remaja lelaki berusia 15 tahun menjadi individu termuda yang menamatkan pengajian di Universiti Nevada, Amerika Syarikat dan memperoleh ijazah kelimanya dalam masa hanya empat tahun, lapor portal berita MailOnline semalam.
Jack Rico, yang berasal dari California telah memperoleh empat ijazah bersekutu sebelum berusia 13 tahun.
Dia kini berjaya menamatkan pengajiannya dan memperoleh Ijazah Sarjana Muda Sejarah dari Universiti Nevada dengan purata nilai gred (GPA) sebanyak 3.78.
“Sejujurnya saya amat menyukai semua kelas yang diikuti.
“Sebahagian daripada kelas saya adalah berkaitan sejarah dan filem, jadi saya belajar sesuatu yang berbeza dalam setiap kelas,” katanya.
Rico sebelum itu mengikuti pembelajaran di rumah bersama ibunya, Ru Andrade. Bagaimanapun, selepas empat tahun, wanita itu berdepan cabaran untuk mengajar sesuatu yang baharu kepada anaknya.

Susulan itu, pada usia 11 tahun, Rico menduduki peperiksaan penempatan di Kolej Fullerton yang menawarkan program lonjakan digelar K-12, dan mendapat markah tinggi sehingga membolehkannya ditempatkan dalam kursus peringkat kolej.
Dalam tempoh hanya dua tahun, Rico memperoleh empat ijazah bersekutu iaitu dalam bidang Penumpuan Sejarah, Tingkah Laku Sosial, Seni dan Ekspresi Manusia serta Sains Sosial.- AGENSI


Akta kurangkan impak Covid-19 dilanjutkan
Oleh AMREE AHMAD

30 Disember 2021, 7:00 pm
PUTRAJAYA – Kerajaan melanjutkan Akta Langkah-Langkah Sementara bagi Mengurangkan Impak Penyakit Koronavirus 2019 (Covid-19) yang sepatutnya akan luput tempoh pada esok.
Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, ia akan disambung mulai 1 Januari sehingga 22 Oktober 2022.
Lanjutan berkenaan ujar beliau, melibatkan penguatkuasaan di Bahagian II (ketidakupayaan melaksanakan obligasi kontraktual) dalam akta tersebut yang turut dirujuk sebagai Akta 829.
“Ini selaras peruntukan subseksyen 5(2) akta itu dengan menteri boleh melalui perintah disiar dalam warta bagi melanjutkan tempoh kuat kuasa,” katanya menerusi satu kenyataan di sini hari ini.
Pelanjutan itu, jelas beliau, adalah bagi memastikan penyelarasan pelaksanaan Akta 829 yang efektif dan progresif selaras dengan pindaan yang dilaksanakan oleh kerajaan baru-baru ini.
Pindaan dibentangkan timbalannya, Datuk Mas Ermieyati Samsudin itu malah telah diluluskan Dewan Rakyat pada 16 Disember dan Dewan Negara pada 22 Disember lepas sebulat suara.

Ia melibatkan peruntukan dibawah beberapa kementerian atau agensi iaitu Jabatan Perdana Menteri, Kementerian Perumahan dan Kerajaan Tempatan dan Kementerian Sumber Manusia. – K! ONLINE


Polis tumpaskan bitcoin haram terbesar di Perak
Oleh SHAMSUL KAMAL AMARUDIN

30 Disember 2021, 6:42 pm
UMUT – Polis menumpaskan kegiatan melombong bitcoin secara haram yang terbesar di Perak dalam satu operasi bersepadu khas di sekitar daerah Manjung dekat sini semalam.
Ketua Polis Perak, Datuk Mior Faridalathrash Wahid berkata, ia melibatkan rampasan 1,720 mesin bitcoin yang bernilai RM2,000 setiap satu serta pelbagai barangan lain dengan nilai keseluruhan kira-kira RM3.5 juta.
Jelasnya, kegiatan tersebut yang menggunakan bekalan elektrik secara haram telah mengakibatkan Tenaga Nasional Berhad (TNB) kerugian kira-kira RM2 juta.
“Dalam operasi bermula pukul 9 pagi hingga 10 malam tadi, polis turut menahan seorang lelaki berusia 28 tahun yang dipercayai menjadi penjaga premis terlibat di Ayer Tawar.
“Lelaki itu direman selama empat hari untuk siasatan lanjut,” katanya pada sidang akhbar yang turut dihadiri Pengurus Negeri TNB Perak, Mohd. Toha Abd Manan di Ibu Pejabat Polis Daerah (IPD) Manjung, di Seri Manjung hari ini.
Menurutnya, operasi itu dilakukan di 30 premis rumah kedai yang agak terlindung daripada orang awam yang mana 22 premis terletak di Sitiawan, empat di Seri Manjung, tiga di Ayer Tawar dan sebuah premis di Kampung Bharu.

Jelas beliau, operasi melibatkan 154 pegawai dan anggota polis, 15 juruteknik khas TNB dan enam anggota bomba itu telah memeriksa 75 premis tetapi hanya 30 daripadanya didapati beroperasi. -K! ONLINE


Empat mayat ditemui terapung dekat Pulau Sembilan
Oleh SHAMSUL KAMAL AMARUDIN

30 Disember 2021, 5:55 pm
LUMUT – Empat mayat terdiri daripada tiga wanita dan seorang lelaki ditemui terapung berhampiran Pulau Buloh, Pulau Sembilan, dekat Bagan Datuk di sini hari ini.
Pusat Operasi Maritim Negeri Perak (PUSOP) menerima maklumat awal penemuan empat mayat itu oleh komuniti maritim pada kedudukan 14.2 batu nautika barat Pulau Buloh, sekitar pukul 9.05 pagi.
Pengarah Agensi Penguatkuasaan Maritim Malaysia (Maritim) Perak, Kepten Maritim Shahrizan Raman berkata, aduan yang sama turut diterima talian MERS 999 dan MRSC Langkawi, seterusnya disalurkan kepada Maritim Perak untuk tindakan selanjutnya.
Keadaan mayat yang terapung.
“Kapal Maritim (KM) Nyalau yang sedang melaksanakan rutin rondaan Op Tanjung telah diatur gerak ke lokasi dan menemui kesemua mayat tanpa identiti pada pukul 2.08 petang.
“Hasil pemeriksaan dan pemerhatian di tempat kejadian, mayat tersebut terdiri daripada tiga wanita dan seorang lelaki,” katanya dalam satu kenyataan hari ini.
Menurut beliau, sehingga kini pihaknya tidak menerima sebarang aduan mengenai orang jatuh laut mahupun permohonan bantuan perubatan di laut berdasarkan penemuan mayat terbabit.

Namun, jelasnya, Maritim Perak tidak menolak sebarang kemungkinan bahawa kejadian itu terdapat unsur–unsur jenayah di laut dan siasatan lanjut akan dilaksanakan. -K! ONLINE


Dilarang jual arak di Kuala Kangsar bermula Januari ini
Oleh MOHAMAD HAFIZI BIN MOHD SAID

30 Disember 2021, 5:27 pm
KUALA KANGSAR – Majlis Perbandaran Kuala Kangsar (MPKK) akan melaksanakan larangan menjual minuman keras di kedai-kedai serbaneka di kawasan majoriti penduduk beragama Islam di daerah ini bermula tahun 2022.
Larangan ini menjadikan MPKK sebagai pihak berkuasa tempatan kedua melaksanakan ketetapan itu selepas Majlis Daeran Selama yang memutuskan perkara itu sebelum ini.
Yang Dipertua MPKK, Zulqarnain Mohamad berkata, perkara berkenaan telah dibincangkan dalam Mesyuarat Penuh Ahli Majlis MPKK Bilangan 11/2021 yang berlangsung hari ini.
Bagaimanapun menurut Zulqarnain, jualan minuman keras di kedai-kedai serbaneka di kawasan majoriti penduduk bukan beragama Islam masih dibenarkan dengan beberapa syarat dikenakan.
“Ada dibincangkan tetapi kita mesti mematuhi apa-apa perundangan diperingkat Persekutuan serta akta-akta berkaitan dan juga enakmen-enakmen di peringkat negeri.
“Kita dah boleh laksanakan dan tahun 2022 kita akan mulakan untuk kawasan yang memang sudah jelas majoriti Islam kita tidak akan benarkan, maka mereka yang bukan beragama islam yang berada di situ boleh beli ditempat lain,” katanya.

Beliau berkata demikian kepada pemberita selepas Mesyuarat Penuh Ahli Majlis MPKK Bilangan 11/2021, di D’ Village Resort, Karau, di sini, hari ini. -K! ONLINE


Banjir: jengkaut diperlukan untuk bersih sampah di Taman Sri Muda
Oleh NORHAYATI YAHAYA

30 Disember 2021, 6:16 pm
SHAH ALAM – KDEB Waste Management (KDEBWM) memohon pemilik lori jenis Roll On Roll Off (RORO), jengkaut serta lori 10 hingga 20 tan bagi membantu kerja-kerja pembersihan pasca banjir di Taman Sri Muda, Seksyen 25, di sini.
Pengarah Urusannya, Ramli Mohd. Tahir berkata, kerja-kerja pembersihan di kawasan Taman Sri Muda setakat ini baharu mencapai 35 peratus dengan pihaknya menjangkakan purata antara lima hingga 10 peratus kerja-kerja pembersihan boleh dilakukan pada setiap hari.
Katanya, bagaimanapun setakat ini hanya sejumlah 90 lori jenis Roll On Roll Off (RORO) dan lebih 400 pekerja pembersihan digerakkan di Taman Sri Muda bagi kerja pembersihan pasca banjir.
“Di Taman Sri Muda sendiri ada 9,071 kediaman dan 179 kilang dan agak mustahil bagi kita untuk menempatkan satu tong RORO pada setiap rumah kerana KDEBWM sendiri hanya mempunyai 2,200 tong sahaja.
“Bagaimanapun, kami berusaha keras bagi memastikan sampah-sampah ini dikeluarkan dalam kadar segera dan anda sendiri boleh lihat bagaimana kami mengeluarkan sampah dari depan rumah dan meletakkan di empat pusat transit sementara di sini sebelum lori 40 tan kita menghantarnya ke Stesen Pemindahan Sisa Pepejal Seksyen 21, di sini dan Tapak Pelupusan Sanitari Jeram, Kuala Selangor,” katanya pada sidang akhbar di sini hari ini.
Menurut beliau, pasukan telah bekerja sehingga tengah malam bagi memastikan kerja-kerja mengeluarkan sampah dari hadapan rumah penduduk dapat dilakukan dengan cepat sejak Taman Sri Muda boleh dimasuki pada 25 Disember lalu.

“Untuk makluman, pembersihan di kawasan Taman Sri Muda telah bermula pada 25 Disember lalu selepas keadaan banjir mula surut dan laluan jalan telah dibuka bagi jentera-jentera pembersihan dan kutipan.
“Sehingga semalam, sejumlah 3,292 tan sampah pasca banjir telah dikutip dengan jumlah keseluruhan 22,000 tan sampah sepanjang sembilan hari operasi pembersihan pasca banjir dijalankan di Selangor dan bagi kawasan Taman Sri Muda sendiri, kira-kira 5,000 tan sampah telah dibawa keluar setakat ini,” ujarnya. -K!ONLINE


Batal DUN Sungai Udang, Februari 2022 dengar bantahan awal SPR dan 2 pihak lain
Oleh NUZULSHAM SHAMSUDDIN

30 Disember 2021, 5:18 pm
KUALA LUMPUR – Mahkamah Tinggi Melaka menetapkan 7 dan 11 Februari ini bagi mendengar bantahan awal Suruhanjaya Pilihan Raya (SPR) dan dua lain terhadap petisyen pilihan raya yang dikemukakan calon Barisan Nasional (BN) Dewan Undangan Negeri (DUN) Sungai Udang, Datuk Seri Mohamad Ali Mohamad bagi membatalkan kemenangan Dr. Mohd. Aleef Yusof daripada Perikatan Nasional (PN) yang memenangi kerusi itu.
Perkara itu dimaklumkan, Peguam Kanan Persekutuan S.Narkunavathy yang mewakili SPR dan Pegawai Pengurus Pilihan Raya bagi DUN Sungai Udang ketika dihubungi di sini hari ini selepas prosiding pengurusan kes itu di hadapan Hakim Datuk Azman Abdullah.
Dalam Pilihan Raya Negeri (PRN) Melaka pada 20 November lalu, Mohamad Ali tewas pada kerusi DUN Sungai Udang apabila kerusi itu dimenangi oleh Dr. Mohd. Aleef dalam pertembungan empat penjuru, dengan majoriti 530 undi.
Mohamad Ali, 57, memfailkan petisyen itu pada 14 Disember lalu di Mahkamah Tinggi Melaka atas dakwaan terdapat unsur rasuah pada PRN di kawasan tersebut yang berlangsung pada 20 November lepas.
Beliau menamakan Dr. Mohd. Aleef, 35, yang menang dengan majoriti 530 undi dalam pertembungan empat penjuru, Pegawai Pengurus Pilihan Raya bagi DUN Sungai Udang dan Suruhanjaya Pilihan Raya (SPR) sebagai responden.
Menurut petisyen Mohamad Ali, Mohd. Aleef sebelum ini adalah Ahli Jawatankuasa Pemuda UMNO Bahagian Hang Tuah Jaya sebelum dicalonkan oleh Bersatu untuk bertanding di Sungai Udang.

Mohamad Ali mendakwa Mohd. Aleef tidak pernah dipilih sebagai ADUN dan tidak pernah bertanding dalam mana-mana pilihan raya untuk bahagian itu dan bergantung kepada Ahli Parlimen Tanah Merah Datuk Seri Ikmal Hisham Abdul Aziz untuk memperkenal beliau kepada pemilih atau pengundi.
Ikmal Hisham adalah bekas ahli UMNO yang menyertai Bersatu selepas BN tewas kepada Pakatan Harapan (PH) dalam Pilihan Raya Umum ke-14.
Beliau telah meletakkan jawatan dalam UMNO sebelum menyertai Bersatu pada 2019.
Mohamad Ali mendakwa Mohd Aleef telah melakukan amalan rasuah pada pilihan raya itu seperti yang dinyatakan dalam Seksyen 32(c) Akta Kesalahan Pilihan Raya 1954.
Dakwanya Mohd. Aleef dan Ikmal Hisham memberikan hadiah dalam bentuk tunai atau barangan bernilai untuk mengubah keputusan pilihan raya bagi kawasan itu.
Beliau memohon perisytiharan bahawa Mohd. Aleef tidak dipilih dengan sewajarnya dan PRN di kawasan itu adalah terbatal serta perintah atau relif lain yang difikirkan wajar oleh mahkamah. – K! ONLINE.


Pejabat ADUN Pelabuhan Klang dipecah masuk
Oleh ISKANDAR SHAH MOHAMED

30 Disember 2021, 5:48 pm
KLANG – Pusat Khidmat Rakyat Dewan Undangan Negeri (DUN) Pelabuhan Klang, dekat sini turut menjadi sasaran penjenayah apabila dipecah masuk selepas banjir surut di kawasan itu, Isnin lalu.
Selain pusat yang terletak di kawasan Pandamaran itu, dua lagi premis berdekatan iaitu sebuah klinik dan kedai aluminium menjadi mangsa perbuatan berkenaan.
Ahli Dewan Undangan Negeri (ADUN) Pelabuhan Klang, Azmizam Zaman Huri berkata, kejadian itu disedari pihaknya ketika mahu membuka pusat khidmat berkenaan, kira-kira pukul 10 pagi.
Katanya, beliau terkejut melihat keadaan pejabatnya di tingkat dua premis itu berselerak dan diselongkar.
“Pada waktu itu, siling pejabat didapati terbuka dan dipercayai menjadi laluan penjenayah yang masuk menerusi bumbung bangunan.
“Saya kemudiannya memeriksa semua barangan dan dokumen, namun tiada yang dilaporkan hilang,” katanya ketika ditemui di lokasi kejadian hari ini.

Jelas beliau, kejadian pecah masuk itu dipercayai berlaku pada awal pagi selepas pusat berkenaan ditutup pukul 10.30 malam, pada Ahad lalu.
Sementara itu, Ketua Polis Daerah Klang Selatan, Asisten Komisioner Cha Hoong Fong ketika dihubungi mengesahkan menerima laporan kejadian itu dan kes disiasat mengikut Seksyen 457 Kanun Keseksaan. -K!ONLINE


Banjir: Gelombang ketiga mula landa Dungun
Oleh NIK NUR IZZATUL HAZWANI NIK ADNAN

30 Disember 2021, 6:01 pm
DUNGUN – Hujan lebat berterusan sejak petang semalam menyebabkan Kampung Pasir Raja, Hulu Dungun di sini kembali dinaiki banjir sebentar tadi.
Ketua Polis Daerah Dungun, Superintendan Baharudin Abdullah berkata, setakat pukul 4 petang, seramai 149 penduduk daripada 49 keluarga telah dipindahkan ke rumah saudara-mara dan pusat pemindahan sementara (PPS) di Dewan Orang Ramai Kampung Pasir Raja.
“Penduduk mula berpindah sejak pukul 10 pagi dengan dibantu oleh beberapa anggota agensi kerajaan termasuk polis, bomba dan Agensi Pertahanan Awam Malaysia (APM).
“Meskipun ada kediaman penduduk yang belum dinaiki air, kebanyakan mereka mengambil inisiatif berpindah lebih awal memandangkan hujan lebat masih berterusan,” katanya ketika ditemui di PPS Dewan Orang Ramai Kampung Pasir Raja di sini hari ini.
Baharudin berkata, pihaknya menjangkakan jumlah penduduk yang akan berpindah akan bertambah dalam masa terdekat.
“Jika keadaan hujan berterusan, kita jangka lebih ramai penduduk akan berpindah. Selain itu , kita nasihatkan supaya penduduk Kampung Shukor dan beberapa kampung lain yang berhampiran untuk bersiap sedia berpindah,” ujarnya. – K! ONLINE


Nadma aktifkan Notis Kesiapsiagaan Operasi Bencana
Oleh MOHD. HUSNI MOHD. NOOR

30 Disember 2021, 5:23 pm
PUTRAJAYA – Pusat Kawalan Bencana Negara (NDCC) telah mengeluarkan Notis Kesiapsiagaan Operasi Bencana pagi tadi susulan amaran cuaca buruk di beberapa lokasi ketika ini.
Agensi Pengurusan Bencana Negara (Nadma) menerusi satu kenyataan berkata, notis siap siaga itu dikeluakan pukul 11.40 pagi hari ini.
Menurutnya, notis itu dikeluarkan susulan amaran cuaca berterusan bahaya (merah), amaran cuaca buruk (jingga) dan amaran cuaca berterusan waspada (kuning) oleh Jabatan Meteorologi Malaysia (MetMalaysia) pukul 11.20 pagi.
“Berikutan notis ini, Jawatankuasa Pengurusan Bencana Peringkat Negeri/Daerah hendaklah diaktifkan serta meningkatkan tahap kesiapsiagaan bagi menghadapi bencana yang bakal berlaku terutama di kawasan yang berisiko tinggi.
“Pihak Jawatankuasa Pengurusan Bencana Peringkat Negeri/Daerah juga dimohon untuk memastikan setiap pusat pemindahan dilengkapi dengan keperluan asas dan Pos Kawalan Tempat Kejadian (PKTK).
“PKTK mempunyai segala aset pengoperasian yang mencukupi serta berada di dalam keadaan yang baik dan bersedia untuk digunakan. Semua Pusat Operasi/Kawalan Bencana Peringkat Pusat hendaklah memanjangkan notis ini ke peringkat negeri dan daerah,” katanya hari ini.

Katanya, Nadma melalui NDCC akan sentiasa memantau situasi parameter maklumat teknikal dengan kerjasama pelbagai agensi teknikal.
Malah, katanya, NDCC juga sentiasa dalam kesiapsiagaan menerima maklumat bencana, bantuan pengurusan dan pengoperasian bencana dari semasa ke semasa melalui nombor telefon 03-80642400, faksimili 03-80635420 dan alamat emel [email protected] gov.my. – K! ONLINE.


Polis buru dua suspek curi kenderaan
Oleh NOR AZIAH MAT NOH

30 Disember 2021, 5:15 pm
KUALA LUMPUR – Polis sedang giat memburu dua suspek kes curi sebuah kenderaan di pusat servis kenderaan di Sungai Penchala, Off Jalan Damansara di sini semalam.
Ketua Polis Daerah Brickfields, Asisten Komisioner Amihizam Abdul Shukor berkata, pihaknya menerima laporan berhubung kehilangan sebuah kenderaan jenis Ford Ranger berwarna hitam yang diletakkan dalam bengkel mangsa itu bekerja pada pukul 11.59 pagi.
“Siasatan awal mendapati, kali terakhir kenderaan pacuan empat roda yang dimiliki oleh seorang pelanggan itu adalah pada Selasa lalu dan berada dalam keadaan baik.
“Mangsa telah melihat rakaman televisyen litar tertutup (CCTV) dan ternampak dua suspek lelaki dan perempuan telah datang dengan menaiki sebuah kereta jenis BMW disyaki menggunakan nombor pendaftaran palsu sebelum kenderaan tersebut hilang,” katanya dalam satu kenyataan hari ini.
Jelas Amihizam, kenderaan pacuan empat roda yang hilang tersebut didaftarkan atas nama seorang pelanggan lelaki berumur 60 tahun yang telah menghantar kenderaan miliknya ke pusat servis berkenaan pada 22 Disember lalu untuk pemeriksaan pintu.
“Nilai kerugian kehilangan pacuan empat roda itu dianggarkan lebih kurang RM150,000 dan kes ini disiasat di bawah Seksyen 379 (A) Kanun Keseksaan kerana mencuri kereta.

“Polis menyeru saksi bebas yang mempunyai maklumat untuk hadir ke balai polis berdekatan untuk memberi keterangan,” ujarnya. K! ONLINE.


BSB hanya untuk warganegara
Oleh ABDUL RAZAK IDRIS

30 Disember 2021, 5:37 pm
SHAH ALAM – Kerajaan negeri menegaskan bahawa wang tunai Bantuan Selangor Bangkit (BSB) hanya kepada warga tempatan sahaja.
Menurut Exco Perumahan, Kesejahteraan Bandar dan Pembangunan Usahawan, Rodziah Ismail, demi perikemanusiaan pihaknya turut membantu warga asing daripada aspek pemberian barang dan makanan.
“Banjir yang melanda Dewan Undangan Negeri (DUN) Batu Tiga ini khususnya bukan sahaja melibatkan warga tempatan malahan warga asing turut sama.
“Dasar kita adalah wang bantuan adalah untuk warganegara dan bagi warga asing diberikan bantuan seperti tilam, bantal dan makanan,” katanya ketika ditemui pada Majlis Pengagihan Bantuan Wang Ihsan (BWI) dan Bantuan Selangor Bangkit (BSB) dari Kerajaan Persekutuan dan Negeri di Dewan Alamanda hari ini.
Rodziah yang merupakan ADUN Batu Tiga berkata, wang BSB tersebut juga hanya akan diberi kepada penghuni rumah yang terlibat banjir dan bukannya tuan rumah.
“Apa yang penting bancian akan dibuat terlebih dahulu berdasarkan alamat penghuni rumah tidak kira mereka penyewa atau pemilik rumah. Setakat ini saya anggarkan seramai 10,000 mangsa banjir terlibat di DUN Batu Tiga,” katanya.

Mengulas mengenai program tersebut beliau berkata, seramai 1,100 mangsa banjir telah menerima bantuan BSB tersebut semalam dan hari ini. -K!ONLINE


Northport pecah rekod prestasi
Oleh MUHAMMAD IKHWAN IDERIS

30 Disember 2021, 5:54 pm
PETALING JAYA – Ketika berdepan cabaran pandemik  dan banjir kilat yang belum pernah dialami sebelum ini sehingga menjejaskan operasinya, Northport (Malaysia) Bhd. (Northport) melabuhkan tirai 2021 dengan prestasi cemerlang.
Pada pukul 11.15 pagi tadi, Northport berjaya mencatat rekod baharu dengan kendalian tahunan kontena tertinggi dalam sejarahnya selepas kontena ke-3,305,765 dipunggah dari kapal Interasia Horizon, mengatasi rekod sebelum ini iaitu 3,305,764 TEU (bersamaan dua puluh kaki unit) yang dikendalikan pada 2010.
Kendalian kontena Northport untuk tahun 2021 setakat ini adalah 20.7 peratus lebih tinggi berbanding 2020.
Ketua Pegawai Eksekutifnya, Datuk Azman Shah Mohd. Yusof berkata, pihaknya telah memulakan program ‘Reinventing Northport’ sejak pengambilalihan oleh kumpulan MMC Corporation Berhad pada 2016.
“Ia termasuk memfokuskan semula strategi kami untuk menjadi pintu masuk negara dan hab Intra-Asia, mengoptimumkan kos operasi, menggantikan peralatan lama, menambah baik fasiliti dan meningkatkan mutu perkhidmatan serta produktiviti.
“Usaha ini telah membuahkan hasil dengan prestasi pecah recod untuk pengendalian kontena bulanan tertinggi setelah kami merekodkan 310,865 TEU pada Disember tahun lepas.

“Kami juga telah mencatatkan peningkatan stabil sehinggalah pandemik menjejaskan momentum prestasi kami,” katanya dalam satu kenyataan.
Azman Shah menambah, pihaknya tetap optimis terhadap prospek 2022 dalam menghadapi keadaan ekonomi yang tidak menentu, dengan gelombang baharu Covid-19 yang dibawa oleh varian baharu Omicron telah menjejaskan banyak negara di seluruh dunia.
“Kami akan meneruskan fasa ‘Reinventing Northport’ dengan mengembangkan kapasiti lapangan kontena dan membeli peralatan baharu untuk meningkatkan lagi produktiviti serta mencapai lebih banyak kejayaan dalam perjalanan transformasi menjadi pelabuhan yang lebih selamat, lebih hijau, lebih pintar dan lebih baik,” tegasnya. – K! ONLINE


Wanita meninggal dunia selang sejam selepas bayi maut dalam kemalangan
Oleh IVAN AMIRUL

30 Disember 2021, 4:04 pm
PAPAR – Ibu kepada bayi maut dalam kemalangan di kilometer 40, Jalan Kimanis – Keningau, semalam disahkan meninggal dunia ketika mendapatkan rawatan di Hospital Papar.
Wanita terbabit dikatakan meninggal dunia selang sejam selepas kematian bayi lelaki berkenaan yang sewaktu kejadian berada dipangkuannya.
Kedua-dua mangsa dikatakan duduk dibahagian penumpang hadapan dan dilaporkan tercampak keluar sebaik kenderaan pelbagai guna (MPV) Naza Citra terbabit terbabas.
Ketua Polis Daerah Papar, Deputi Superintendan Batholomew Ak Umpit berkata, siasatan awal mendapati keluarga itu bergerak dari Keningau menuju ke Papar.
“Bagaimanapun, kereta yang dipandu suami mangsa dikatakan gagal dikawal sebelum terbabas dan merempuh bukit ketika menuruni jalan bukit berselekoh dalam keadaan hujan lebat.
“Kenderaan berkenaan dilaporkan berpusing berapa kali sehingga mengakibatkan seorang bayi yang berada dipangkuan ibunya tercampak dari kenderaan.

“Ekoran kemalangan itu, bayi lelaki berkenaan disahkan meninggal dunia di tempat kejadian manakala ibu mangsa yang parah dihantar ke Hospital Papar,” katanya ketika dihubungi, hari ini.
Mengulas lanjut, Batholomew menyatakan ibu bayi berkenaan kemudiannya disahkan meninggal dunia semasa menerima rawatan di wad kecemasan Hospital Papar.
Menurut beliau, pemandu bersama dua lagi mangsa membabitkan seorang kanak-kanak, 12, dan wanita berusia 20-an turut mengalami kecederaan dan kini sedang mendapatkan rawatan di hospital.
Katanya, siasatan masih diteruskan mengikut Seksyen 41(1) Akta Pengangkutan Jalan (APJ) 1987. – K! ONLINE.


Cadang bina litar motosikal di Bukit Merah
Oleh WAT KAMAL ABAS

30 Disember 2021, 4:23 pm
TAIPING – Kerajaan Perak dicadang untuk mewujudkan sebuah litar lumba motosikal di utara negeri ini bagi memenuhi impian golongan muda termasuk pencinta motosikal berkuasa rendah.
Presiden Kelab Peminat Cub Prix Malaysia, Datuk Ton Zailani Mat Darus berkata, litar lumba perlu diwujudkan bagi kemudahan untuk kegunaan anak muda di Daerah Larut Matang Selama dan Kerian.
“Saya mencadangkan kawasan sekitar Bukit Merah dipilih bagi mewujudkan sebuah litar lumba motosikal berkuasa rendah kerana strategik.
“Lokasi ini lengkap dengan segala kemudahan yang ada seperti berdekatan dengan Lebuh Raya Utara Selatan dan berdekatan dengan Lapangan Terbang Antarabangsa Pulau Pinang,” ujarnya.
Beliau berkata demikian kepada pemberita selepas menghadiri Program Klinik Cub Prix Bual Santai Anak Muda Motor Show di Dewan Majlis Perbandaran Taiping dekat sini hari ini.
Turut hadir Yang Di Pertua Majlis Perbandaran Taiping, Khairul Amir Mohamad Zubir dan 200 orang anak muda dari Daerah Larut Matang Selama.

Beliau yang juga Setiausaha Sulit Timbalan Menteri Komunikasi dan Multimedia berkata, pihaknya telah berjumpa dengan Menteri Besar, Datuk Saarani Mohamad baru -baru ini bagi mengemukakan cadangan tersebut.
“Kita telah kemukakan perkara itu kepada Menteri Besar dan mengusulkan Lembah Beriah, Bukit Merah sebagai tapak litar lumba motosikal berkuasa rendah.
“Jika litar lumba ini ada, golongan anak muda yang sukakan aktiviti permotoran dapat mengadakan aktiviti di tempat yang betul dan secara tidak lansung, gejala lumba haram dapat dicegah.” ujarnya . – K! ONLINE.


1,000 sukarelawan MARA bantu mangsa banjir
Oleh SITI A'ISYAH SUKAIMI

30 Disember 2021, 4:09 pm
KUALA LANGAT – Majlis Amanah Rakyat (MARA) menggerakkan kira-kira 800 hingga 1,000 sukarelawan sejak minggu lalu bagi melaksanakan misi membantu penduduk yang terjejas ekoran banjir di tiga negeri meliputi Selangor, Negeri Sembilan dan Pahang.
Ketua Pengarahnya, Datuk Azhar Abdul Manaf berkata, sukarelawan tersebut melibatkan komuniti MARA terdiri daripada pegawai dan kakitangan termasuk anak syarikat serta pensyarah dan pelajar dari institusi pendidikan MARA.
“Sejak hari ketiga pasca banjir, kita bergerak antara 800 hingga 1,000 sukarelawan melibatkan komuniti MARA bagi melaksanakan misi pasca banjir di tiga kawasan tersebut.
“Antara kerja-kerja yang dilakukan seperti pembersihan rumah, perkhidmatan pemeriksaan pendawaian dan perkakasan elektrik. Sekiranya kerosakan itu ‘minor’, kita boleh baiki,” katanya kepada pemberita ketika ditemui Program Kampung Angkat Kementerian Pembangunan Luar Bandar (KPLB) di Kampung Rancangan Tanah Belia (RTB) Bukit Changgang di sini hari ini.
Pada program tersebut, seramai 120 sukarelawan MARA melaksanakan misi pasca banjir melibatkan 18 rumah penduduk di Kampung RTB Bukit Changgang yang juga kampung angkat KPLB.
Dalam masa sama, Azhar berkata, sekiranya ada permintaan daripada pemilik rumah yang terkesan banjir mahu melakukan pemeriksaan di kediaman mereka, pihaknya boleh menghantar tenaga pengajar institut kemahiran MARA bagi menjalankan perkhidmatan itu.

“Selain itu di bawah KPLB, kita ada pelbagai agensi dan kita boleh bergabung bersama bukan sahaja MARA tetapi ajak bergerak di bawah kementerian dalam melaksanakan misi ini. Yang penting ialah dapat keizinan daripada tuan rumah,” ujarnya. -K! ONLINE.


Polis Pulau Pinang larang sambut tahun baharu berskala besar
Oleh SAFINA RAMLI

30 Disember 2021, 4:17 pm
GEORGE TOWN – Polis Pulau Pinang menegaskan sambutan tahun baharu yang berskala besar di tempat terbuka seperti di padang awam dan mana-mana kawasan terbuka adalah dilarang sama sekali.
Ketua Polis Daerah Timur Laut, Asisten Komisioner Sofian Santong berkata, hanya sambutan tahun baharu berskala kecil di tempat tertutup dan boleh dikawal penjarakan fizikal dibenarkan dijalankan.
“Berdasarkan arahan terkini Majlis Keselamatan Negara dalam tempoh ini sambutan tahun baharu berskala besar di tempat terbuka adalah dilarang.
“Pihak polis berharap orang ramai akan mematuhi arahan yang telah dikeluarkan ini agar keselamatan semua pihak terjamin memandangkan terdapat varian Omicron telah dikesan di negeri ini,” katanya pada sidang akhbar di Ibu Pejabat Polis Kontinjen (IPK) Pulau Pinang di sini hari ini.
Menurutnya, polis negeri ini juga akan mengadakan operasi secara ‘omnipresence’ yang melibatkan semua jabatan bermula malam sambutan tahun baharu untuk memastikan arahan serta prosedur operasi standard (SOP) dipatuhi semua pihak.
“Seramai 146 pegawai dan 821 anggota akan ditugaskan sepanjang operasi ini berlangsung bagi memastikan keselamatan awam terjaga,” katanya. – K! ONLINE.


Pesakit dijangkiti varian Omicron di Indonesia alami masalah beku
Oleh KOSMO!

30 Disember 2021, 5:00 pm
JAKARTA – Sebilangan pesakit yang dijangkiti varian SARS-CoV-2 B.1.1.529 atau varian Omicron di Indonesia mengalami keadaan hiperkoagulopati atau masalah darah beku, lapor stesen penyiaran CNN Indonesia kelmarin.
Hiperkoagulopati adalah keadaan tersumbat pada pembuluh darah yang mengganggu proses pertukaran oksigen.
Ketua Gerak Kerja Penyakit Berjangkit Baru Muncul dan Muncul Semula di Hospital Penyakit Berjangkit, Dr. Sulianti Saroso berkata, pihaknya mengesahkan terdapat beberapa kes pesakit di negara itu yang melibatkan varian Omicron mengalami keadaan tersebut.
“Kami perlu memaklumkan bahawa ada beberapa kes yang disahkan sebagai varian Omicron yang mempunyai komorbiditi, di mana kami melihat terdapat tanda-tanda hiperkoagulopati mula muncul, walaupun pesakit itu tidak bergejala,” katanya.
Sementara itu, Sulianti berkata, pihaknya telah merawat beberapa pesakit sama ada yang telah disahkan atau disyaki dijangkiti varian Omicron daripada beberapa pemeriksaan yang diperoleh menerusi ujian ‘S Gene Target Failure’ (SGT).
Majoriti pesakit disahkan positif varian itu tanpa gejala dengan beberapa kes turut mengalami gejala ringan seperti batuk, hidung berair dan demam.

Kementerian Kesihatan Indonesia sehingga 29 Disember lalu menyatakan bahawa terdapat 68 kes Omicron di negara itu dengan kebanyakannya adalah kes import melibatkan 60 warga Indonesia yang melancong ke luar negara, tujuh warga asing dan satu kes penularan tempatan di Jakarta. – AGENSI


Selepas bantu mangsa banjir, Ardell jalankan misi ke Syria
Oleh HANISAH SELAMAT

30 Disember 2021, 4:16 pm
PETALING JAYA – Pelakon Ardell Aryana mengakui misi menyalurkan keperluan musim sejuk di Syria terus membuka matanya untuk lebih memahami nilai kemanusiaan sejagat.
Katanya, kunjungan ke khemah pelarian di Idlib yang dipenuhi anak yatim piatu bagi mengagihkan sumbangan daripada dermawan Malaysia turut mengingatkannya tentang keprihatinan membantu insan memerlukan.
“Aku belajar banyak benda tentang reda dan aturan yang Allah tetapkan untuk hamba-Nya. Terima kasih rakyat Malaysia. Bahagia mereka apabila kita masih mengingati mereka, bawakan makanan dan baju sejuk untuk mereka.
“Bahagia mereka apabila kita mengingati mereka. Terima kasih kepada yang percaya kepada saya untuk sampaikan sumbangan kalian di Syria.
“Inilah bumi Syria, bantuan musim sejuk untuk mereka. Kebanyakan di sini rumah kena bom tapi mereka tetap tinggal di sini. Ke mana lagi mereka mahu pergi,” kongsinya menerusi Instagram Story, malam tadi.
Difahamkan pemilik nama sebenar Nurul Hidayah Mohd. Amin yang juga isteri kepada aktor Nadzmi Adhwa itu ‘terbang’ ke Syria bagi mengikuti misi kemanusiaan bersama badan bukan kerajaan (NGO), MyFundAction sejak 28 Disember lalu.

Ardell selaku ikon pertubuhan yang aktif menyalurkan bantuan kepada insan memerlukan sama ada di Malaysia atau di negara bergolak bersama pasukannya turut membawa bekalan ubat, selimut dan pakaian musim sejuk.
Dalam hantaran di Instastory, dia berkongsi beberapa rakaman video di rumah anak yatim yang menunjukkan pengagihan makanan serta barangan keperluan.
Sebagai ibu, hati pelakon tersebut terusik melihat keadaan penghuni penempatan tersebut yang melalui musim sejuk dalam keadaan sukar sehingga mengakibatkan ramai jatuh sakit.
Namun pada masa sama, ketabahan anak-anak mangsa peperangan yang masih kecil mendepani cabaran membuatkannya semakin bersemangat mahu membantu.
“Mereka (anak kecil) beratur mendapatkan makanan dan pakaian. Kulit anak-anak ini kering dan luka kerana terlampau sejuk. Sangat sejuk di sini hingga ada yang meninggal dunia kerana kesejukan dan kelaparan melampau.
“Bayangkan mereka adalah ahli keluarga kita. Mereka ini menjadi anak yatim piatu kerana perang. Kuatkan mereka. Saat ini air mata terus mengalir.
“Apakah kita bersyukur dengan bentuk rezeki yang diberikan kepada kita? Tanya pada diri. Lihat pada mata, bukan sekadar mata yang memerhati.
“Terima kasih kepada yang bersama saya membantu anak Syria di Idlip. Inilah nilai kemanusiaan, membantu mengisi perut kelaparan. Terus sumbang walaupun RM1 ,” tulisnya.
Terdahulu, pada November 2020 Ardell bersama MyFundAction mengagihkan bantuan kepada penduduk terjejas di Sabah, malah sebelum ke Syria mereka juga turun ke lokasi terjejas banjir di Bukit Changgang dan Labohan Dagang, Banting.
Sementara itu, menerusi perkahwinannya dengan bintang Hati Perempuan itu pada September 2019, pasangan tersebut dikurniakan seorang anak perempuan, Arwa Malaikha Urwa, setahun. – K! ONLINE


Dadah: 92 pangkalan haram dikesan di Sungai Golok
30 Disember 2021, 5:13 pm
KUALA LUMPUR – Sebanyak 92 pangkalan haram berjaya dikesan di sekitar Sungai Golok, Thailand yang dijadikan laluan kepada sindiket untuk menyeludup masuk dadah ke negara ini.
Timbalan Ketua Polis Negara, Datuk Razarudin Husain berkata, kebanyakan pangkalan itu dikesan berdasarkan hasil risikan Jabatan Siasatan Jenayah Narkotik (JSJN) dan juga maklumat daripada suspek yang sudah diberkas.
“Kita dapati kedudukan pangkalan haram itu berada di tempat yang agak tersembunyi dan jauh daripada pandangan pihak berkuasa dan juga orang awam.
“Dadah biasanya disembunyikan di dalam guni dan akan ditinggalkan di tebing sungai atau di dalam semak tidak jauh dari lokasi pangkalan haram, ia kemudiannya diangkut rangkaian sindiket menggunakan laluan itu untuk dibawa masuk ke negara ini,” ujarnya ketika sidang akhbar berkenaan kejayaan Jabatan Siasatan Jenayah Narkotik (JSJN) di Kompleks Narkotik, Pulapol di sini hari ini.
Menurutnya, kedudukan Sungai Golok yang berjarak hanya 40 meter yang menjadi pemisah Malaysia-Thailand menyebabkan sindiket dadah mengambil kesempatan untuk membawa masuk dadah ke negara ini.
“Sindiket biasanya menggunakan bot untuk menyeludup dadah dan kegiatan itu dikesan sangat aktif sekitar tengah malam sehingga awal pagi.

“Mereka hanya perlu melalui Sungai Golok dalam tempoh lima minit sahaja untuk sampai ke kawasan tebing sempadan,” ujarnya. – K! ONLINE.


PM kongsi prosedur mohon BWI bagi mangsa banjir tak berdaftar di PPS
Oleh LUQMAN RIDHWAN MOHAMED NOR

30 Disember 2021, 4:13 pm
PUTRAJAYA – Perdana Menteri, Datuk Seri Ismail Sabri Yaakob hari ini berkongsi panduan memohon Bantuan Wang Ihsan (BWI) bagi mangsa banjir yang tidak berdaftar di Pusat Pemindahan Sementara (PPS).
Beliau berkongsi infografik panduan tersebut menerusi ciapan di laman Twitternya hari ini.
“Sebarkan kepada ahli keluarga dan mangsa banjir yang masih belum menerima BWI,” menurut ciapan tersebut.
Menurut infografik panduan dikongsi beliau, prosedur pertama yang perlu dilakukan mangsa banjir adalah pendaftaran.
Katanya, mangsa yang tidak berpindah ke PPS dan Ketua Isi Rumah (KIR) layak untuk mendapatkan BWI.
Prosedur kedua pula, adalah penghantaran maklumat yang merangkumi nama, nombor kad pengenalan, nombor telefon, nombor akan baik dan alamat pemohon.

Menurut infografik itu, panduan ketiga adalah pengesahan, yang mana maklumat KIR disahkan oleh Ketua Komuniti.
“Panduan keempat penghantaran maklumat. Ketua Komuniti mengemukakan senarai KIR secara bertulis kepada Pusat Kawalan Operasi Bencana.
“Kelima adalah penyaluran. BWI akan disalurkan dalam bentuk Pemindahan Wang Elektronik (EFT) atau secara tunai,” katanya.
Untuk info lebih lanjut, orang ramai boleh menghubungi hotline Agensi Pengurusan Bencana Negara (Nadma) 03-8064 2400. – K! ONLINE.


Jawi saran solat Hajat, doa selamat, bacaan Yasin selepas solat Maghrib esok
Oleh MOHD. HUSNI MOHD. NOOR

30 Disember 2021, 4:29 pm
PUTRAJAYA – Jabatan Agama Islam Wilayah Persekutuan (Jawi) menyarankan agar semua masjid, surau Jumaat dan surau di Wilayah Persekutuan supaya mengadakan solat Hajat, bacaan Yasin, Tahlil dan Doa Selamat seleps solat Maghrib esok.
Pengarahnya, Datuk Mohd. Ajib Ismail berkata, ia bagi memohon perlindungan Allah SWT dan kesejahteraan untuk negara Malaysia khususnya warga Wilayah Persekutuan dalam menghadapi tahun baharu yang mendatang.
“Marilah kita semua berdoa agar Allah SWT melimpahkan keamanan dan kemakmuran yang berpanjangan kepada negara Malaysia tercinta serta memelihara negara daripada segala musibah, bencana dan penularan wabak penyakit berbahaya.
“Zahirkanlah sifat kesyukuran di atas nikmat kurniaan Allah SWT dengan mengekalkan suasana keharmonian, kesepaduan dan keprihatinan dalam kehidupan bermasyarakat,” katanya satu menerusi kenyataan hari ini. – K! ONLINE.


Harga pengeluar naik 12.6 peratus
Oleh KOSMO!

30 Disember 2021, 4:47 pm
PETALING JAYA – Indeks Harga Pengeluar (IHPR) pengeluaran tempatan pada November 2021 meningkat 12.6 peratus berbanding bulan sama tahun lalu, didorong oleh lonjakan kos bahan mentah.
Ini menandakan lapan bulan berturut-turut inflasi dari perspektif pengeluar mencatatkan peningkatan dua angka pada tahun ini, berdasarkan laporan bulanan yang diterbitkan Jabatan Perangkaan hari ini.
Peningkatan disumbangkan oleh indeks perlombongan yang melonjak 71.2 peratus, disebabkan peningkatan harga minyak mentah (79.8 peratus) dan gas asli (38.2 peratus).
Indeks pertanian, perhutanan & perikanan turut meningkat namun pada kadar lebih perlahan iaitu 19.1 peratus, manakala indeks pembuatan meningkat 8.4 peratus.
Ketua Perangkawan, Datuk Seri Mohd. Uzir Mahidin berkata, cuaca sejuk, angin kencang ditambah dengan hujan lebat di kebanyakan tempat di Malaysia menjadi salah satu faktor kenaikan kos komoditi terutamanya sayur-sayuran.
“Bilangan pekerja yang tidak mencukupi di kawasan ladang juga mengurangkan keluaran, seterusnya mengakibatkan gangguan bekalan dan menyebabkan kenaikan harga.

“Baru-baru ini, hujan lebat menyebabkan banjir besar di beberapa negeri yang memusnahkan kebanyakan tanaman dan kemudiannya boleh mengakibatkan gangguan dalam rantaian bekalan serta mendorong kepada kecenderungan tekanan ke atas harga,” katanya dalam satu kenyataan. – K! ONLINE


10 mangsa sindiket servis pembersihan rugi RM77,888
Oleh NOR AZIAH MAT NOH

30 Disember 2021, 3:41 pm
PETALING JAYA – Seramai 10 mangsa sindiket penipuan perkhidmatan pembersihan dalam talian terpaksa menanggung kerugian kira-kira RM77,888 kerana terpedaya dengan pengiklanan servis sindiket terbabit.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, sindiket itu mengambil peluang memperdaya mangsa dengan menawarkan produk palsu dan perkhidmatan tidak wujud secara online.
“JSJK mengesan wujudnya modus operandi penipuan baharu yang menawarkan perkhidmatan pembersihan palsu online kepada pelanggan dimana ahli sindiket bertindak menggunakan beberapa nama syarikat berbeza yang mengiklankan servis pembersihan rumah, pejabat dan seumpamanya melalui media sosial.
“Apabila mangsa yang berminat menghubungi sindiket melalui aplikasi Whatsapp, suspek akan meminta mangsa membuat pembayaran melalui pautan yang dihantar ahli sindiket,”katanya dalam satu kenyataan hari ini.
Jelasnya, pautan itu akan membawa mangsa kepada laman web perbankan palsu dimana mangsa akan membuat pembayaran perkhidmatan pembersihan melalui laman itu tetapi gagal.
“Laman web palsu dilawati mangsa akan menyimpan semua data perbankan yang dimasukkan dan seterusnya sindiket akan mengakses akaun bank mangsa dan membuat pemindahan wang tanpa pengetahuan mereka.

“Sebanyak 10 laporan kes berkaitan telah diterima setakat ini dan kes disiasat di bawah Seksyen 420 Kanun Keseksaan,” ujarnya.
Tambah Kamarudin, orang ramai yang mungkin menjadi mangsa kepada sindiket penipuan ini diminta untuk tampil membuat laporan polis di mana-mana balai polis berhampiran bagi membolehkan siasatan lanjut dijalankan. – K! ONLINE.


ATM hantar anggota, aset ke 86 lokasi banjir
Oleh MUHAMMAD AYMAN GHAFFA

30 Disember 2021, 3:50 pm
KOTA BHARU – Angkatan Tentera Malaysia (ATM) akan mengatur gerak anggota dan aset ke 86 lokasi di seluruh negara bagi membantu Agensi Pengurusan Bencana Negara (Nadma) serta agensi-agensi berkaitan semasa musibah banjir.
Menteri Kanan Pertahanan, Datuk Seri Hishammuddin Tun Hussein berkata, seramai 115 pegawai dan 2,768 anggota akan digerakkan bagi menghadapi gelombang kedua banjir di seluruh negara.
Menurutnya, selain itu, enam buah trak seberat tujuh tan, trak tiga tan (160 buah), bot (129 unit) dan enjin bot (109 unit) turut disediakan bagi membantu Nadma semasa bencana banjir ketika ini.
“Satu batalion ATM diletakkan dalam mod bersiap sedia di setiap negeri untuk akan digerakkan ke lokasi semasa gelombang kedua musibah banjir.
“Kita juga mengatur gerak pegawai bertanggungjawab ke semua Pusat Kawalan Operasi Bencana (PKOB) negeri atau daerah dan meletakkan pasukan perubatan ATM dalam keadaan sedia bagi melaksanakan bantuan perubatan dan kawalan pencegahan jangkitan Covid-19 di pusat pemindahan sementara (PPS),” katanya.
Beliau berkata demikian pada sidang akhbar selepas mengadakan lawatan ke Markas Briged Kelapan Infantri, Kem Pengkalan Chepa di sini hari ini.

Mengulas lanjut, menurut Hishammuddin, pihaknya turut merancang koordinasi bantuan pesawat udara ATM selain memastikan hospital dan poliklinik ATM sentiasa dalam keadaan siap siaga.
Ujarnya, ATM juga menambah bilangan anggota bagi melaksanakan operasi menghantar barang keperluan dan makanan ke PPS selain kawasan yang terputus hubungan jalan darat.
Tambahnya, perancangan ATM akan dikemaskini dari masa ke masa mengikut situasi banjir di sesebuah negeri dan kawasan.


UPNM menyantuni wartawan Kosmo! mangsa bah di Pahang
Oleh AMREE AHMAD

30 Disember 2021, 3:55 pm
PUTRAJAYA – Kesan bencana banjir besar baru-baru ini bukan sahaja menjejaskan kehidupan ramai penduduk awam, malahan tidak ketinggalan beberapa petugas media tempatan sendiri.
Prihatin dengan nasib duka yang menimpa ‘rakan media’, Universiti Pertahanan Nasional Malaysia (UPNM) tampil menyantuni wartawan Kosmo!, Abdul Rashid Abdul Rahman yang berkhidmat di Pahang.
Abdul Rashid menerima sumbangan khas selepas kerja pembersihan oleh sukarelawan UPNM di Sekolah Menengah Kebangsaan Mengkarak, Bera.
Ia diserahkan sendiri oleh Pengarah Hal Ehwal Korporat UPNM, Prof. Madya Dr. Jessica Ong Hai Liaw sebagai tanda kecaknaan terhadap keperitan bah yang dirasai wartawan berkenaan.
Rumah yang didiami Abdul Rashid bersama-sama ahli keluarganya di Bentong habis rosak akibat ditenggelami banjir dan berita mengenainya turut disiarkan menerusi saluran RTM kelmarin.
Kegigihan Abdul Rashid juga amat menyentuh perasaan UPNM susulan banyak laporan banjir di negeri ini minggu lalu disiarkan ketika rumahnya turut terkesan.

Menerusi satu kenyataan, UPNM memaklumkan bahawa pihaknya sentiasa menghargai jasa warga media atas liputan berita terhadap institusi pengajian tinggi itu melalui Program Santuni Media iaitu antara Misi Bantuan dan Sukarelawan Bencana Banjir UPNM di Pahang.
Ia melibatkan pembaikan dan pemulihan kediaman staf serta pelajarnya yang terjejas di negeri berkenaan.
Naib Canselor UPNM, Leftenan Jeneral Datuk Hasagaya Abdullah turut melakukan lawatan kawasan kelmarin dan amat prihatin dengan kebajikan mereka disebabkan musibah tersebut.
Sementara itu, kata kenyataan itu, misi khas tersebut juga menghantar sejumlah pek makanan kepada masyarakat Bera melalui Guru Besar Sekolah Kebangsaan Bukit Rok dengan kerjasama Kementerian Pengajian Tinggi yang turut menyalurkan 500 pek makanan kepada Pusat Khidmat DUN Johol, Negeri Sembilan. – K! ONLINE.


Kes rogol remaja, suka sama suka di Kota Bharu meningkat
Oleh ROHANA MOHD. NAWI

30 Disember 2021, 4:00 pm
KOTA BHARU – Kes rogol suka sama suka melibatkan pasangan remaja di daerah ini didapati meningkat sebanyak 46 peratus berbanding tahun lalu.
Ketua Polis Daerah Kota Bharu, Asisten Komisioner Abdul Rahim Daud berkata, kes rogol melibatkan pasangan remaja di Kota Bharu mencatatkan sebanyak 28 kes pada tahun ini berbanding 15 kes pada tahun lalu.
Menurutnya, siasatan mendapati, kebanyakan daripada pasangan yang terlibat dalam kes rogol bawah umur merupakan remaja berusia 16 tahun.
“Perkenalan melalui media sosial dipercayai menjadi punca peningkatan kes rogol membabitkan remaja yang berusia seawal 16 tahun di daerah ini.
“Kebanyakan mangsa dipercayai bertemu buat kali pertama sehingga mereka berani melakukan hubungan seks tanpa pengetahuan ahli keluarga masing-masing,” katanya pada sidang akhbar selepas Majlis Perhimpunan Bulanan di Ibu Pejabat Polis Daerah Kota Bharu di sini hari ini.
Menurut Abdul Rahim, perbuatan pasangan terbabit terbongkar apabila mangsa disahkan mengandung.

Ujarnya, remaja yang menjadi mangsa rogol bukan sahaja dari daerah ini malah ada yang datang dari daerah lain semata-mata untuk berjumpa selepas berkenalan dalam media sosial.
“Ada pasangan yang sudah kenal lama dan tidak kurang pula ada yang baru berkenalan sebelum terus terlanjur semasa pertemuan pertama.
“Berdasarkan laporan ibu bapa, remaja perempuan akan mengikut teman lelaki yang baru dikenali sehingga ke rumah sebelum berlaku perbuatan yang tidak bermoral,” katanya. -K! ONLINE.


Tujuh laporan polis curi banjir di Klang Utara
Oleh MOHD YUNUS YAKKUB

30 Disember 2021, 3:12 pm
KLANG – Polis menerima tujuh laporan polis berkaitan kes kecurian dan pecah rumah sepanjang bencana banjir sekitar pentadbiran Klang Utara.
Ketua Polis Daerah Klang Utara, Asisten Komisioner S. Vijaya Rao berkata, laporan itu diterima daripada mangsa yang kehilangan barangan selepas kediaman dipecah masuk penjenayah.
Katanya, semasa banjir ada antara mereka berpindah ke rumah ahli keluarga lain sementara menunggu banjir surut.
“Semakan mendapati kita menerima tujuh laporan polis berkaitan kecurian dan pecah masuk.
“Siasatan masih dijalankan dengan usaha memburu suspek masih dilakukan pihak polis,” katanya ketika ditemui pemberita semasa proses penyerahan bantuan kepada warga polis yang terjejas banjir di sini hari ini.
Jelas beliau, pihak polis sentiasa melakukan rondaan dan pemantauan dalam memastikan keselamatan penduduk dan kediaman mereka terdedah daripada ancaman jenayah curi khususnya.

Vijaya turut menasihatkan orang ramai supaya lebih berhati-hati dan membuat perancangan awal terutama dalam tempoh tengkujuh ini.
Dalam perkembangan berlainan, beliau memberitahu, pihaknya telah menerima sebanyak 8,622 laporan polis melibatkan banjir.
“Ini termasuk berkaitan kerosakan barangan, insurans dan permohonan sumbangan bantuan yang disediakan Kerajaan Persekutuan dan negeri.
“Dalam tempoh banjir sebelum ini, seorang lelaki berusia 31 tahun dipercayai lemas selepas terjatuh di dalam longkang,” katanya. -K! ONLINE


10 kawasan di JB mungkin berlaku banjir
Oleh MOHAMAD FAIZAL HASHIM

30 Disember 2021, 3:05 pm
JOHOR BAHRU – Majlis Bandaraya Johor Bahru (MBJB) sudah mengenal pasti hampir 10 kawasan hotspot kemungkinan berlakunya banjir yang susulan fenomena Luruan Monsun dijangka bermula esok hingga 3 Januari ini.
Datuk Bandar Johor Bahru, Datuk Noorazam Datuk Osman berkata, antara kawasan hotspot itu ialah Kampung Md. Amin, Kampung Pasir serta beberapa buah kampung lagi yang kedudukannya berhampiran sungai.
Tambahnya, MBJB juga turut memberikan tumpuan kepada 54 kawasan penempatan setinggan di sekitar bandar raya ini terletak berhampiran dengan sungai.
“MBJB telah melaksanakan pembinaan sistem tebatan banjir di kawasan hotspot banjir kilat yang termasuk kerja-kerja meninggikan tembok parit sedia ada; memasang flap valve untuk mengelakkan air masuk atau melimpah ke kawasan hotspot banjir.
“Kita juga turut membina ban banjir, menaik taraf kapasiti pam sedia ada di Sungai Chat, membina sistem pam baru di kawasan penempatan penduduk Kampung Md Amin dan Kampung Pasir serta memasang perangkap sampah di beberapa lokasi hotspot banjir disebabkan sampah domestik dan pokok tersangkut di pembentung utama.
“Melihatkan kepada persediaan yang telah dilakukan, kita sudah bersedia untuk menghadapi kemungkinan berlakunya banjir di kawasan bandaraya ini,” katanya.

Beliau berkata demikian kepada pemberita selepas melancarkan Skuad Kilat MBJB di Dataran Bandaraya Johor Bahru, di sini hari ini.
Noorazam berkata, Skuad Kilat yang merangkumi lapan unit tindakan dari pelbagai jabatan dalaman MBJB membabitkan kira-kira 300 anggota sudah bersedia untuk berdepan kemungkinan banjir.
Tambahnya, pihaknya juga turut sudah bersedia untuk membuka bilik gerakan 24 jam serta sudah mengenal pasti pusat pemindahan sementara (PPS) di dewan orang ramai di bandar raya ini yang akan dibuka.
“Skuad Kilat MBJB adalah merupakan pasukan tindakan pantas terhadap aduan-aduan awam yang Bersifat kecemasan dan kejadian bencana alam antaranya tanah runtuh, banjir kilat, struktur runtuh, pencemaran alam sekitar dan lain-lain aduan.
“Skuad Kilat MBJB ini juga akan bertindak sebagai sokongan dalam melaksanakan tindakan bantuan termasuk sokongan kepada usaha-usaha dijalankan Jawatankuasa Pengurusan Bencana Daerah Johor Bahru,” ujarnya.-K! ONLINE.


Fitnah ‘level’ bangsat – Tiz Zaqyah
Oleh SAIRUL ZAMRI MISRANI

30 Disember 2021, 3:38 pm
PETALING JAYA – Pelakon Tiz Zaqyah berang dengan tindakan sebuah blog yang sesuka hati memuat naik gambar wanita berbogel dikatakan miliknya.
Menerusi ciapan dalam Twiter miliknya, Tiz menangkis, sekali gus menyangkal sekeras-kerasnya dakwaan keji yang menyatakan foto tersebut adalah miliknya.
“Kepala banar kau tu aku lahanat. Tengok content (kandungan) dia pun penuh dengan benda-benda lucah,” ciapnya.
Menjengah ruangan komen, rata-rata pengguna platform media sosial tersebut menggesa Tiz atau nama sebenarya Siti Zaqyah Abdul Razak, 33, segera mengambil tindakan undang-undang.
Dalam artikel yang disiarkan portal berkenaan, Tiz konon-kononnya telah membuat pengakuan bahawa gambar bogel berkenaan adalah dirinya yang dirakam untuk simpanan peribadi.
“Tolong report (lapor) dan saman mereka ini semua. Masing-masing gila dan fitnah orang.

“Kemukakan saman fitnah dan saman malu kak. Jangan bagi muka dekat puak-puak begini. Makan duit haram dengan cerita-cerita fitnah dan mengaibkan maruah orang,” tulis pengikut.
Terdahulu, kecoh dalam laman Twitter mengenai foto suntingan yang dimuat naik sebuah blog berbahasa Melayu lengkap dengan kapsyen: “Itu gambar saya, macam mana boleh tersebar – Tiz Zaqyah”.
Sementara itu, usaha Kosmo! Online untuk mendapatkan komen lanjut daripada pelakon drama fenomena Nur Kasih itu masih belum berhasil. – K! ONLINE


Aliran trafik di Pulau Pinang dijangka bertambah 40 peratus esok
Oleh SAFINA RAMLI

30 Disember 2021, 2:53 pm
GEORGE TOWN – Polis Pulau Pinang menjangkakan aliran trafik ke negeri ini akan meningkat sehingga 40 peratus bermula esok sehingga hujung minggu ini.
Ketua Polis Daerah Timur Laut, Asisten Komisioner Sofian Santong berkata, kesesakan lalu lintas juga dijangka berlaku di beberapa daerah seperti di Timur Laut, Barat Daya dan juga kawasan Seberang Perai.
“Kawasan lokasi pelancongan seperti Batu Ferringhi serta premis makanan di pusat bandar George Town juga akan sesak dengan pertambahan pelancong pada hujung minggu ini,” katanya pada sidang akhbar di Ibu Pejabat Polis Kontinjen Pulau Pinang di sini hari ini.
Tambahnya, pihak polis juga meminta pemilik premis perniagaan makanan agar menghadkan jumlah pelanggan di dalam kedai dan memastikan prosedur operasi standard (SOP) sentiasa dipatuhi.
“Anggota polis akan sentiasa berada di lokasi-lokasi ‘hotspot’ pelancongan untuk memantau keadaan dan memastikan orang ramai tidak bersesak.
“Pihak polis meminta orang ramai untuk merancang perjalanan ke negeri ini dan akan mengambil tindakan sewajarnya sekiranya didapati terdapat pelanggaran undang-undang,” katanya. – K! ONLINE


‘Gelupuh kahwin tapi majlis tak ikut SOP?’
Oleh MOHD. HAIKAL ISA

30 Disember 2021, 3:51 pm
PETALING JAYA – Pengacara sensasi bermulut lantang, Azwan Ali tampil memberi teguran berbaur sarkastik berhubung isu majlis perkahwinan pasangan selebriti terkenal, Kamal Adli dan Uqasha Senrose yang didakwa tidak patuh prosedur operasi standard (SOP).
Azwan atau nama sebenarnya, Mohamed Azwan Ali, 55, turut mengaitkan nama penerbit Micheal Ang menerusi ciapan yang dikongsi dalam Twitter.
“Gelupuh kahwin tapi majlis tak ikut SOP? Jadi, nanti Michael Ang boleh tak kau menyalak kuat lagi?,” ciapnya seraya menyertakan emoji ketawa.
Terdahulu, majlis resepsi pasangan perkahwinan Kamal dan Uqasha yang berlangsung di sebuah villa di Genting Highland, Pahang mencetuskan rasa tidak puas hati dalam kalangan netizen kerana dikatakan melanggar SOP.
Michael sebelum ini berkata kepada Kosmo! Online bahawa dia yang turut menghadiri majlis berkenaan sedia memberi kerjasama kepada pihak polis sekiranya dipanggil bagi membantu siasatan berhubung isu pelanggaran SOP.
“Kalau dipanggil untuk beri keterangan, sudah tentu saya sedia membantu. Saya akan beritahu perkara sebenar situasi dan suasana majlis pada hari tersebut,” katanya.
Tidak berniat untuk menegakkan benang yang basah, Michael bagaimanapun menjelaskan, majlis yang dihadirinya itu berlangsung dengan keadaan yang patuh SOP.

“Tetamu yang hadir diwajibkan untuk melakukan ujian calitan Covid-19 di klinik dan perlu menunjukkan sijil keputusan ujian tersebut. Kami juga perlu lengkap dua dos vaksinasi.
“Jumlah tetamu tidak sampai 200 orang. Lagi pun tempat yang dibuat kecil sahaja,” katanya ketika dihubungi baru-baru ini.
Perkara tersebut turut dipertahankan, adik kepada Uqasha, Raysha Rizrose yang memaklumkan majlis perkahwinan yang berlangsung pada 15 Disember lalu tidak melanggar SOP ditetapkan kerajaan.
“Sebenarnya tiada istilah melanggar SOP pun sebab jumlah tetamu yang hadir memang sangat terhad dan mengikut garis panduan yang ditetapkan kerajaan,” katanya seperti dipetik sebuah portal hiburan baru-baru ini.
Sementara itu, media melaporkan Ibu Pejabat Polis Daerah (IPD) Bentong telah membuka kertas siasatan berhubung insiden terbabit.
Superintendan Zaiham Mohd. Kahar berkata, pihaknya akan memanggil semua yang terbabit termasuk tetamu dan pemilik villa berkenaan untuk membantu siasatan. – K! ONLINE


JIM buru tiga wanita warga Indonesia
Oleh MOHD. HUSNI MOHD. NOOR

30 Disember 2021, 3:44 pm
PUTRAJAYA – Jabatan Imigresen (JIM) kini mengesan tiga wanita warganegara Indonesia bagi tujuan perbicaraan di mahkamah.
JIM menerusi satu kenyataan hari ini berkata, mereka dikenali sebagai Ginati Putri, 26; Supriyanti, 25, dan Mia Sri Anjani, 26.
Menurutnya, ketiga-tiga mereka dikehendaki bagi kes pendakwaan di bawah Akta Imigresen 1959/63 dan Peraturan Imigresen 1963.
“Orang ramai yang mempunyai maklumat berkaitan dipohon supaya dapat menghubungi terus Pegawai Penyiasat Timbalan Penolong Pengarah Imigresen Kanan (TPPK) Wan Mazlyna Che Mat di Bahagian Operasi, Siasatan dan Pendakwaan, Putrajaya.
“Wan Mazlyna boleh dihubungi menerusi talian 03-88801338 pada waktu pejabat dan Bilik Gerakan 03-88801555 selepas waktu pejabat,” katanya. – K! ONLINE.


Netizen restu barisan juri SFMM36
Oleh KOSMO!

31 Disember 2021, 10:39 pm
PETALING JAYA – Malam pembuka tirai pentas Separuh Akhir Muzik-Muzik ke-36 (SFMM36) menyaksikan sebanyak 30 buah lagu bertanding bagi merebut tempat ke Anugerah Juala Lagu 36 (AJL36) tahun depan.
Selain senarai lagu, terdapat perkara lain yang menarik perhatian umum iaitu barisan juri yang dipilih bagi mengadili dalam proses pemilihan 12 lagu yang layak ke AJL36.
Untuk SFMM36, barisan juri yang dipilih terdiri daripada tujuh individu berpengalaman dalam bidang muzik tanah air diketuai maestro muzik, Datuk Mokhzani Ismail.
Sementara, enam lagi kerusi juri diisi oleh Datuk Syafinaz Selamat, Helen Yap, LY, Datuk Acis, Chaan dan ikon rap, Altimet.
Rata-rata netizen berpendapat barisan juri SFMM36 sebagai pilihan tepat dan berpuas hati dengan senarai tersebut.
“Sumpah aku suka barisan juri kali ini. Mantaplah TV3,” ciap seorang netizen.

“Puas tengok senarai juri malam ini,” kata seorang lagi pengguna Twitter.
Sebanyak 30 lagu dipilih untuk berentap pada SFMM36 yang menampilkan ramai penyanyi terkenal tanah air dan bakal bersaing dengan pelbagai genre lagu termasuk balada, pop rock dan hip-hop.
Lagu-lagu yang berjaya ialahAdlina Marie (Haqiem Rusli), Nafas Cinta (Khai Bahar & Aina Abdul), Teman (Iman Troye), Neraca (Kmy Kmo, Luca Sickta, & Datuk Jamal Abdillah) dan Intan Payung (Noraniza Idris & Bunga).
Selain itu, lagu Boneka nyanyian Ernie Zakri bersama dengan lagu Angkara (Siti Nordiana), Bagaimana (Muna Shahirah & Zack Zakwan), Lara (Hael Husaini, Haqiem Rusli & Naim Daniel) serta Lautan Asmara (Masdo).
Tidak ketinggalan, lagu Tanpa Rela (Misha) bersama-sama dengan Cinta Khayalan (Wany Hasrita), Tetap Aku Cinta (Ara Johari), AEWO (Shiha Zikir dan Noki), dan Pelukan Angkasa (Sekumpulan Orang Gila), Goodbye Hello (Syamel dan Ernie Zakri), Durja (Khai Bahar), Sepi (Aina Abdul), Cinta (Marsha Londoh) serta Karma (Kaka Azraff dan Jaz Hayat) turut berjaya menempah tiket ke SFMM36.
Turut mara ke SFMM36 ialah lagu Coretan Pilu nyanyian Datuk Awie, Bujang (Hael Husaini), Mimpi (Haqiem Rusli), Purnama (Naim Daniel), Cinta Jangan Pergi (Azzam Sham), Chikadun (Floor 88), Lenyap (Usop), Penat (Andi Bernadee), Rindu Separuh Nyawa (Naqiu & Vanessa) dan Salahku (Yonnyboii). – K! ONLINE


Nash duta Persatuan Anak Bangsa Johor
Oleh KOSMO!

31 Disember 2021, 10:21 pm
KUALA LUMPUR – Penyanyi terkenal tanah air, Datuk Nash dilantik menjadi duta Persatuan Anak Bangsa Johor (PABJ).
Presiden PABJ, Datuk Mohsen Hasbollah berkata, pelantikan itu adalah sebagai usaha menarik lebih ramai anak seni dari negeri itu menyertai persatuan yang ditubuh pada Mei lalu.
Beliau berkata, pemilihan Nash atau nama sebenarnya Jamaluddin Elias, 62, memegang peranan terbabit berikutan reputasi besar dimilikinya dan dikenali di dalam industri seni.
“PABJ ditubuhkan dengan tujuh matlamat utama bagi memperkasa Anak Bangsa Johor dalam bidang pendidikan ,pelancongan seni dan budaya,ekonomi dan keusahawanan, multimedia dan komunikasi, kebajikan dan agama,keselamatan dan kesihatan dan sukan dan rekreasi.
“Kita menyeru lebih ramai anak-anak Johor menyertai persatuan ini dan keahlian juga dibuka kepada mereka yang tinggal di luar negara bagi menyumbang dan berkongsi idea memajukan PAB,” katanya di sini semalam.
Sementara itu, Nash yang juga anak kelahiran Muar memberitahu, antara inisiatif awal dirinya sebagai duta dengan menarik serami mungkin ahli baharu PABJ tidak kira umur dalam meningkatkan jumlah keahlian yang kini sekitar 217 orang.

“Sebelum ini saya sendiri tidak tahu menjadi artis pertama menyertai persatuan ini dan terharu dipilih menjadi duta PABJ. Saya akan menjalankan amanah yang diberi bagi menarik lebih ramai artis Johor menyertai persatuan ini.
“Sebagai anak Muar, saya berbangga menyertai PABJ dan ia dapat dijadikan sebagai satu platform bagi merapatkan silaturahim dalam kalangan rakyat Johor,”ujarnya.
Pada masa ini terdapat seramai 217 ahli menyertai PABJ dan Kempen Pemacu Keahlian Sasaran 1,000 ahli ini bermula bulan ini sehingga Mac 2022.
Pada Mac lalu, Sultan Johor, Sultan Ibrahim Iskandar, memperkenankan penubuhan PABJ yang berperanan menyatukan anak negeri itu.-K! ONLINE


44 motosikal dari lima negeri ditahan di Pulau Pinang
Oleh MOHD SYALMIZI HAMID

31 Disember 2021, 11:27 pm
GEORGE TOWN – Polis daerah Timur Laut di sini menahan 44 individu bersama 44 buah motosikal kebanyakanya jenis Yamaha RXZ selepas melakukan pemeriksaan di beberapa inap desa di daerah itu menjelang ambang tahun baharu hari ini.
Ketua Polis Daerah Timur Laut, Asisten Komisioner Soffian Santong berkata, pemeriksaan pada petang tadi itu dibuat selepas pihaknya menerima maklumat berhubung penunggang motosikal yang ramai menginap di inap desa berkenaan.
“Ekoran itu, kita buat pemeriksaan lalu membawa balik 44 motosikal dan 44 lelaki berusia 20-an hingga 30-an dari kawasan sentral serta Batu Ferringhi.
“Motosikal itu kebanyakannya didapati melakukan kesalahan pengubahsuaian paip ekzos sehingga mengeluarkan bunyi bising dan nombor plat fancy,” katanya kepada pemberita hari ini.
Beliau berkata, siasatan mendapati kebanyakan penunggang berkenaan datang dari lima negeri temasuklah Selangor, Perak, Pahang dan Johor.
“Kita juga sedang siasat sama ada mereka dari kumpulan sama atau sebaliknya. Berdasarkan siasatan awal, polis mendapati modifikasi yang dibuat mereka hampir sama walaupun datang dari negeri berbeza,” katanya. – K! ONLINE


Saya akan ketuai inisiatif Pembasmian Kemiskinan – Ismail Sabri
Oleh EDDY AQMAL MOHAMED HAMIDI

31 Disember 2021, 9:35 pm
PUTRAJAYA – Perdana Menteri, Datuk Seri Ismail Sabri Yaakob memaklumkan akan mengetuai sendiri inisiatif Pembasmian Kemiskinan oleh kerajaan melalui penubuhan Unit Kemiskinan yang diwujudkan di peringkat pusat, negeri dan daerah.
Beliau berkata, inisiatif berkenaan adalah bagi menangani isu kemiskinan dan jurang pendapatan yang meliputi kemiskinan di bandar mahupun luar bandar.
“Perkara asas, yakni kemiskinan masih menjadi keutamaan saya dan seperti yang saya janjikan, nilai teras Keluarga Malaysia adalah Keterangkuman, Kebersamaan dan Kesyukuran dan tiada seorang pun yang harus tertinggal.
“Atas semangat keterangkuman yang sama, kerajaan akan terus memberikan fokus kepada kemajuan dan pembangunan luar bandar di serata Semenanjung, Sabah dan Sarawak katanya pada satu perutusan khas secara langsung bersempena sambutan Tahun Baharu 2022 sebentar tadi. -K! ONLINE